text:
No molâ2 coments Publicât da il crot il mercoledì, ottobre 13, 2010
O met un dôs fotos dal conciert par Onde Furlane di Sabide stade a Cjasielis.
Tante int.
Tante musiche.
I fruts di fûr a zuiâ cul fûc fin che nol tocje tignîju in braç.
Nol ven voe di molâ.
I regâi di Sante Lussie5 coments Publicât da il crot il domenica, dicembre 13, 2009
Sante Lussie e je rivade e e à lassât i regâi pai fruts.
A Sante Lussie no si domandin robis, e puarte je ce che a voie (no je mighe Babbo Natale!). E puarte cjocolatins, caramelis, bagigis, mandarins e alc che al à di jessi util. Chest àn e à puartât matitis e colôrs, une vore biei...
Come che si viôt te foto e à bevût il lat e mangjât i biscots. Ancje de carote nol è restât cuissà ce. Viodin se o rivais a induvinâ cui che al è il mussut che al à scugnût roseâle?
E rive Sante Lussie0 coments Publicât da il crot il sabato, dicembre 12, 2009
Usgnot e rive Sante Lussie. La me femine e gjolt come une mate a preparâ chestis robis cui fruts e alore, dopo vê ben ben traficât, a àn prontât il bon acet pe Sante.
Inte foto si viôt la carote pal mussut e il lat e i biscots pe Lussie.
Naturalmentri la puarte e reste nome sierade dongje par lassâle jentrâ e i fruts a son lâts a durmî ducj emozionâts.
Doman us contarai ce che e varâ puartât...
Nus salvarano i gnognos?3 coments Publicât da il crot il venerdì, novembre 20, 2009
Il gnognoblog di Dree mi è stât une vore util cheste setemane che o ai vût il frut pi grant a cjase cu la influence. (il piçul, cjan dal ostie, al ten invezit dûr... sperin che al duredi...).
Come che o vevi za contât il fi al è un fan di Momo, Martin e compagnie, par chest ogni dî al è lât a viodisi lis novitâts dal gnognosît par cirî se a jeri dai gnûfs gnognogaget di colorâ.
Usgnot mi à ancje dite che a pene che al ven fûr i ai di comprâi il gnognolibri!!
Gnognoneologjisim di zontâ al Pirona?
I vantaçs dal bilinguisim1 coments Publicât da il crot il venerdì, luglio 10, 2009
Al è stât publicât sul Science magazine un articul sui vantaçs dal bilinguisim.
I risultâts de ricercje a confermin ce che i studiôs a disin za di timp, ma in chest periodi, dulà che al somee jessi in vore un tentatîf di ridimensionament de tutele dal furlan, al è ben ricuardâsi (nô par prins) cuai che a somein jessi i zovaments di une educazion multilengâl dai fruts.
O sai che al è dificil fâlu par vie di ducj i condizionaments sociâi che o vin e jo lu ai provât sul mio gropon cui miei fiis!
Ma il fevelai furlan ai fruts no dome al è naturâl, al è just e al è un dirit, ma i fâs ancje ben.
Il pironut3 coments Publicât da il crot il mercoledì, novembre 19, 2008
Il gno nini plui piçul al stâ tacant a cjacarâ. Par intant lu capìn dome nô in famee e alore, lassant sbrocâ un pôc la mê braure di pari (e vûl ancje che!), o ai butât jù une liste des peraulis che al è bon di doprâ.
Dopo vêle lete mi rint cont di dôs robis, la prime e je che il so al è verementri un mont piçulut dulà che dutis lis robis a finissin cun ut, ute, in e ine: un mont par frututs.
La seconde e je une domande un pêl plui intrigose; nol è che se nô, il pari e la mari, o scomençassin a tabaiâi in une maniere plui corete al impararès a fevelâ miôr e prime?
Bo!?
Intant ve ca la liste; il Pirona dal frut.
ute = e à diviers significâts a secont dal câs e pues volê dì: orelute, bocjute, maiute, manute, scarpute
ut = pidut, dedut
us = piduts, deduts
'sut = nasut
pnsute = panzute
rut = librut
ftute = fete di naranç o di mandarin
adi = formadi
bibi = biberon
at = lat
patata = pataçutis, miôr se saladis
ogur = yogurt
piza = pize
pan = pan
bau = cjan, par estension animâl grant
uti = tuiuti, gjatut
mao = gjat
vâl = cjaval
cuà = raze, par estension uciel
mama = mame
papà = papà
gjbin = gjubin, par estension o ai voie di lâ fûr
ins = cjalcins
utis = scarputis
bravo = viôt ce brâf che o soi stât
ami = dami
chiale = cjale, par estension cjale ce che o ai fat, viôt ce che o ai in man
fûr = o ai voie di là a zuiâ di fûr
olât = al è colât, mi è colât, al è par tiere
cjao, manman, mandi = mandi
Gnogno Doc0 coments Publicât da il crot il sabato, settembre 20, 2008
Îr no mi ise tocjade di puartâ il frut plui grant, chel di cinc agns, là de sede de filologjiche furlane!
Al veve viodût sul program di Friûl Doc che e jere la inaugurazion de mostre dai gnognosaurs, la sô passion dal moment, e alore jo e la femine o vin scugnût puartâlu a cognossi l'autôr.
Cuant che o sin rivâts e o vin viodût rivâ ducj i "caporions" de filologjiche o vin capît che chê dai gnognos no jere propite la robe principâl de serade ma o si sin fermâts istès a scoltâ la conference su la presentazion di un libri su lis oparis di art de associazion.
In curt o vin capît che il frut a si sarès stufât e cuant che il president de filologjiche al à tacât a alternâ tal sô discors talian e furlan, daur tradizion filologjiche :-) , e il piçul al à tacât a corezilu cun frasis come: "papà, il siôr al à dite ma però, no si dîs ma però!", o vin pensât che al jere miôr puartâlu fûr a mangjâ une fritule.
Tornâts cuant che dut al jere finît o vin finalmentri podût contentâlu come che si viôt te foto; un graziis di cûr al Dree pe cortesie.
Mostro di un lôf.3 coments Publicât da il crot il sabato, agosto 23, 2008
Vuê o fâs jo come il brâf furlan e o conti un dôs robis sul spetacul di îr di sere dal Teatrin dal Rifo a Sant Zorç di Noiâr.
O ai puartât a viodilu ancje il me fi plui grant parcè che si tratave de dopleadure dal vîf di un pôcs di cjartons animâts di Berto Lôf. A viodilu a saran stâts almancul un cent e cincuante di lôr, cussì che a àn scugnût zontâ un pocis di cjadreis: int di dutis lis etâts, zovins e vecjuts, di chei che son lâts fûr cun chê di là a cjapâ un pôc di fresc ai plui piçui che di solit a chê ore a son za a durmî e che a si son gjoldûts un grum il spetacul, (ancje chei che cui nonos a fevelavin par talian).
La traduzion dai tescj e jere di Paoli Patui e prin di scomençâ e je stade lete une sô curte ma biele presentazion cun cualchi riflession su la disfide che e je il tradusi e su la elasticitât che lis lenghis veris a mostrin cuant che passant di une a chê altre si àn di lâ a cirî lis peraulis justis par tignî il significât vêr al di là de traduzion leterâl.
Po dopo al è partît il prin episodi che al è stât mandât prime par talian e dopo dopleât dai atôrs par furlan fasint capî la dificoltât, la bravure e disin ancje la professionalitât che e je daûr.
Si è lâts indenant cun altri cuatri, cinc episodis e, intant che i fruts (e i grancj) a ridevin o ai amirât il biel mistîr che al è daûr ae bravure dai atôrs.
Viodude la dificoltât a cjatâ robe par furlan par fruts al sarès biel che il materiâl metût adun o produsût de Rai al fos metût a disposizion su Internet e che al fos pussibil comprâ i DVD.
Scjalis: imni a la vite0 coments Publicât da il crot il venerdì, giugno 13, 2008
La vite e je plene di personis normâls che, sburtadis dal destin, a fasin robis straordenaris. Ogni tant mi vegnin i sgrisui pensant a trope fature, trop amôr, trop coragjo e tropis lagrimis che a son daûr a tante int. Vuê o posti un articul di pre Vigji Glovaz vignût fûr su la Vite Catoliche di stemane stade.
Lu fâs cuntun abraç a la Pati, a Massimo e ai doi lôr tesauruts: l'Olm di mont (che al à ancjemò di imparâ a là su pai cjariesârs!) e Sami.
La voie di vivi di Samuêl
di pre Vigji Glovaz
Sui doi agns i gjenitôrs a scomençarin a visâsi che Samuêl nol rivave a feveluçâ. Cul lâ dal timp il dubi si mudâ in ciertece e a tacarin a domandâsi ce fâ. Al cjaminave come ducj i frutins dal borc, al smalitave lis manutis cence polse, al cjalave cun doi vôi pinelâts di otubar, al sintive e al capive tant che pôcs de sô etât, al lassave che i pinsîrs i coressin a brene lavade pal cjâf, ma lis peraulis nol rivave a disniçâlis.
“Ce aial il frut?”, i domandarin i gjenitôrs ai miedis. E une rie di specialiscj i diagnosticarin: “Mancjave di mieline tai filaments che, partint dal çurviel, a puartin i comants par dut il cuarp e te centraline de fevele!”.
“No sintarin mai la vôs di Samuêl!”, a concluderin avilîts la sô mame, il papà e i nonos.
Prin che al les a scuele, però, Samuêl si cjatâ in cjase il plui biel regâl di chest mont: un fradi, fuart tant che l'olm di mont.
Al tacà la scuele a Faedis che, jessint piçule, a garantìs un sostegn seguitîf e familiâr. Samuêl, vuê, al à cutuardis agns e al è in tierce medie. Dutis lis buinoris, al monte su la machine de mame, al rive te scuele e al si met te companie, come ducj i fantacins.
Al scolte, al marche, al capìs, al fâs di cont e al resone, al cjamine e al gjolt, al rît e al vai come ducj, ma nol rive a fevelâ. Cun dut a chel al à une cjalade inteligjente e une intuizion fine che pôcs i stan a pâr.
Chê altre dì, te ore di talian, il professôr Mauro al à dât il compit a dute la classe: “Ce ti plasaressial vê di chei altris - chei di cjase, amîs, insegnants, … - che tu crodis di no vê o no vê avonde?”
O volti la sô rispueste peraule par peraule, par che no vedis di pensâ che o inventi di cjâf gno.
“Sì, o ai la combinazion di dius ce che voaltris o vês e che no savês di vêlu! Ven a stâi un cuarp che al fâs lis robis che i comande il çurviel: dôs mans che a disvidin un tapon cuant che o vês sêt o che a vierzin une puarte cuant che o sês stufs; dôs gjambis che a corin e a pedalin par lâ a cjatâ un amì, un amì par contâi tantis robis e po stâ a scoltâlu a pene finîts i compits. Tornâ a cjase e preparâ un panìn a gno fradi e domandâi a gno pari cemût che e va.
O bramarès vê di voaltris comprension e no compassion che o vedis di capî che jo no rivi, ma o pues, che o soi presint, ancje se o semei lontan. Mi volês ducj ben e us ai agrât, ma o volarès ancje sei durion, tirâsi pai dincj, contindi, fâ cualchi dispiet e burle.
Magari cussì no o ai capît che dâ ce che si sa di vê al è impussibil, ma jo o fasarai di dut par cjapâus come che e sês!”.
Devant di meracui come chescj une volte Gjesù al disè: “Ti benedìs, Pari, Signôr dal cîl e de tiere, che tu âs tignudis platadis chestis robis ai savints e ai inteligjents e tu ur es âs palesadis ai sempliçs. Sì, Pari, parcè che cussì ti a plasût a ti” (Mt 11,25-26).
Nissun miôr dal Vanzeli par pandi lis cjaladis altis di Diu, dai sempliçs e di Samuêl.
Dome cui che nol po gjoldi di ce che nus semee un dirit e une normalitât al fâs cressi la sensibilitât e la osservazion su lis robis di nuie de vite e la bielece dai afiets, tai rapuarts.
Se ducj o crodìn che Samuêl nol vedi peraulis, no je vere! Lui stes al è peraule: cu la sô finece, la sô voie di vivi, cui so dînus cetant biele che e je la vite e di gjoldile cun agrât.
Cu la forcje di trê1 coments Publicât da il crot il lunedì, aprile 21, 2008
Vuê sot sere, passant dongje dal me fi plui grant, dut impegnât come simpri a zuiâ cu lis costruzions, lu ai sintût che al cjantuçave:
"anin a spandi ledan
cu la forcje di trê
o fasin la curve
si ribalte il cjaruç
o cjapin su il ledan
cu la forcje di trê…"
"Piçul, cui ti aial insegnât cheste cjançon?" i ai subit domandât.
"A son stadis lis mestris tal asilo" mi à rispuindût.
Viôt ce sacranon di mestris, o ai pensât ridint.
Regâl di Nadâl3 coments Publicât da il crot il domenica, dicembre 23, 2007
Lis fiestis di Nadâl a son un periodi particolâr dal àn. A son lis zornadis plui curtis, al è rivât il frêt e sigurementri i antropolics nus contaressin che la fieste cristiane si je inseride su fiestis e tradizions une vore plui antighis. Vuê dut câs al è il consumisim che al fâs di paron: ju ducj a spindi e a comprâ!
Il Nadâl al è però une altre robe se si àn in cjase dai fruts. Il mê plui grant di agns a 'nd à cuatri, lui e la mari a àn traficât in lunc e in larc par fâ il presepi e l'arbul e cumò o sin in spiete di Babbo Natale.
Un biel post su chest personaç e sul so non lu veve fat timp indaûr Janez, probabilmentri al corispuindarês al nestri San Nicolau che però nol ven la gnot di Nadâl ma ai prins di Dicembar (prime di Sante Luzie).
A dì il vêr, i regâi di Nadâl a mi no mi ju puartave Babbo Natale ma al jere Gjesù bambin (in persone).
Tornant a i miei fruts, chel plui grant vuê mi clame in bande e mi dîs:
“Papà, sâstu ce che o ai domandât a Gjesù bambin”
Jo o savevi benissim ce che i veve domandât e che cu là mari al veve preparât une letarute dulà che al veve disegnât il regâl di vê, un dinosaur vert (che jo o ai za comprât di cualchi dì).
“No, no sai, ce i âstu domandât?” i ai rispuindût
e lui sot vôs mi dîs “Un robot”
Un robot?! E dulà lu cjatio un robot cumò? Alore o ai cirût di spiegai:
“Viôt che tu âs fat la letarute dulà che tu i âs domandât un dinosaur”.
“No” mi à dite “il dinosaur lu ai domandât a Babbo Natale, a Gjesù bambin o ai domandât un robot”
La colpe lu sai, e je dute di chei sacramentâts di nonos che i devin vê contât che a Nadâl al ven ancje Gjesù bambin.
No sai ancjemò cemût che o risolvarai la cuestion.
Su e ju pal coredôr2 coments Publicât da il crot il giovedì, novembre 15, 2007
Trops chilometris varaio fat su e ju pal coredôr cul piçul in braç?
No je ni la prime ni la ultime volte che nus à sveât vie pe gnot vaint come un disperât. Ce varaial vût? I dincj, mal di panze o cuissà ce?
La mari e à provât a dai di tete par consolâlu un pôc ma aromai di lat no 'nd è plui tant. E alore lu ai cjapât su jo che tant l'indoman o varès tacât vore plui tart.
E vie su e ju pal coredôr a niçulâlu. Parcè che i fruts a son teribii e al tocje figotâju.
Ae fin o sin finîts sdravacâts sul divan no sai plui a ce ore.
Vuê o soi lât indenant dut il dì a cafeine ma cuant che o soi rivât a cjase la sere e il nini mi à fat la musute di ridi, po ben il crot al jere content.


c: text/html

text:
Passât lontan4 coments Publicât da il crot il lunedì, novembre 26, 2007
Il premi San Simon di chest àn al è stât vinçût dal romanç “Il cop” di Laurin Zuan Nardin. Par podè leilu al tocjarà spietâ un anut parcè che al vignarà dât fûr cu la premiazion dal àn che al ven.
Ma ancje cence vêlu let mi ven di disi alc su la motivazion cun che e je stade sielzude la opare premiade:
“Dai tescj ch’a son rivâts a la jurie, al è chel ch’al pant une cierte inventive. Ancje se al çuete in cualchi motivazion e in cualchi passaç, la storie e je tratade cun avonde suspance. E tache ben, dal particolâr al gjenerâl, e cul truc dai pensîrs di ogni protagonist, al mene il letôr a sclarî il cuadri da la vicende. Al podeve zuiâse miôr tal finâl, cuant che dut si scuvierç masse in premure. La lenghe e je avonde coerente a part il doprâ il passât lontan che no je une carateristiche dal furlan. La prose e je une vore sute cence nainis descritivis, ma cun cualchi soluzion retoriche a la buine”.
Al è interessant il coment sul passât. O dîs subit che intal fevelâ jo no ai mai sintût doprâ il passât e a contâle dute no savevi nancje che al esistès prime di scomençâ a lei alc par furlan! Cuant che o cjacari jo o dîs che Napoleon al è nassût in Corsiche e no che al nassè in Corsiche.
Jessint dut câs che ultimementri o ai scomençât a lei alc de narative furlane o ai ancje di disi che un pôc mi soi ancje abituât a chestis formis. Tal scrit si cjatin.
Forsit la zurie, che e veve personaçs no di pôc tant che Cappello, Carlo Tolazzi, Mario Turello e Franca Mainardis e à voie di sburtâ par un cambiament? La lôr idee e podarès jessi interessante, doprâ l’imperfet ancje tal scrit come che si fâs tal orâl.
Curiôs o ai tirât fûr lis lôr oparis che o ai cjatât e che, se us plâs, us consei di lei.
La çupiçane Mainardis in efiet no mi somee che e dopredi il passât, ma viodin invezit cemût che al tache “Dome cul cjâf, dome cul cûr” di Tolazzi, premi San Simon 1994:
“Nisçun rumôr. Nencia un brut sium, nuia, però Clelia a era dismota, duta sudada, e a sflasava cul còur ch’a la scjassava dal di denti. A saltà fòur dal iet e cjaminant bielpaln su las vecjas brèas dal palment, a passà devant da cjamara di Giulio.”
o ancje il biel “La salamandrie tal fûc”, simpri di Tolazzi, premi San Simon 1995:
“Al scugnì provâ dôs trê voltis a fâ flame par piâ il spagnolet, ce ajar dispetôs, ma ae fin il tabac al cjapà. Berto al tirà une bocjade ficjant te sachete i fulminants, e intant ch’al soflave fûr il fum ingrispant la muse, al scjassà par tiare la prime cinise.”
e no dismenteìnsi il saç “Il Brevet” di Mario Turello, premi San Simon 2001, ve la prime rie:
“Giulio Camillo Delmino al nassè a Puart Gruâr tal 1480.”
In sumis si podarà criticâ il libri di Nardin par un sac di robis ma mi pâr che la storie dal passât no si le sedi inventade lui...
Il prin salt dal crot.
Intal concors a son stadis presentadis 13 oparis e la zurie i à petât ju ben e no mal disint che “nissun di chescj al presentave lis carateristichis di une opare leterarie. Cun di plui i autôrs a àn scrit cjalant masse ai timps passâts, dismenteant cussì di tocjâ temis che si fevele in dì di vuê. A àn zontât ancje che chest gjenar di leterature, vignude fûr dal premi di cheste edizion, no à nissun contat cu la produzion taliane e tant mancul cun chê europeane.”
secont salt dal crot
Se o veis voie di lei o cjatais "La salamandrie e il fûc", "Il Brevet" e altris libris tra i e-libris di Friul.net.
A torzeon di bessôi6 coments Publicât da il crot il sabato, novembre 17, 2007
Nol è facil cjatâ materiâl par zovins par furlan e cuant che mi è capitât in man "Òlmis, diari torzeon par cognossi e par fâsi cognossi" de Societât Filologjiche Furlane di chest àn lu âi cjalât cun curiositât.
Il pont al è che di fûr si presentave une vore ben parcè che i disens di Sara Nascimben e di Dimitri Fogolin a son une vore biei e in gjenerâl la impostazion grafiche e je simpatiche e va benon.
Il probleme al è cuant che si van a lei i tescj metûts dentri.
L'argoment sielzût par chest an al è il mangjâ inte art, par che si son impensâts ben di meti dentri des robonis come la ricete de mignestre di râfs, dai cocins riplens o dai miluçs cuets.
Nol podeve mancjâ cualchi vecjo proverbi furlan, tant par indreçâ ben la nestre zoventût, des robis come "Cui che nol stente al mangje il çuç e al lasse la polente" o "Poleçs e fertaie miôr che no ufiei".
E sì! Propit mi impensi il tipic frutat furlan, magari di chei che scomencin a jessi sdrondenâts dai prins ormons, cu la muse plene di bruscs, lâ atôr cul telefonin intune man e il diari torzeon inta che altre.
Cemût si disial? Sbaliât il target?
Su e ju pal coredôr2 coments Publicât da il crot il giovedì, novembre 15, 2007
Trops chilometris varaio fat su e ju pal coredôr cul piçul in braç?
No je ni la prime ni la ultime volte che nus à sveât vie pe gnot vaint come un disperât. Ce varaial vût? I dincj, mal di panze o cuissà ce?
La mari e à provât a dai di tete par consolâlu un pôc ma aromai di lat no 'nd è plui tant. E alore lu ai cjapât su jo che tant l'indoman o varès tacât vore plui tart.
E vie su e ju pal coredôr a niçulâlu. Parcè che i fruts a son teribii e al tocje figotâju.
Ae fin o sin finîts sdravacâts sul divan no sai plui a ce ore.
Vuê o soi lât indenant dut il dì a cafeine ma cuant che o soi rivât a cjase la sere e il nini mi à fat la musute di ridi, po ben il crot al jere content.
Ma il cocâl Jonathan Livingston tabaial furlan?7 coments Publicât da il crot il lunedì, novembre 12, 2007
Pe int di mâr il cocâl al è un simbul di libertât. Lôr lu viodin svualâ libar tal cîl, biel, paron des aghis. E par ogni puest dulà che a van a cjatin i cocâi svualâ in alt parsore di lôr.
Nô furlans o viodin il cocâl intune altre maniere, par nô al è chel uciel che cuant che al è frêt al saltuce intai cjamps spelâts zirint di becuçâ alc di mangjâ.
No je une biele figure tant al è vêr par disi di un poc svelt, indurmidît, si dîs che al è un puar cocâl.
Ma cui aial reson? Cuâl isal chel vêr, il cocâl furlan o il gabbiano talian?
Po ben a son ducj doi vêrs, l'uciel al è simpri chel cui siei stes fastidis, e gambie dome un ninin la idee di cocâl che l'om cu lis sôs diferentis feveladis al è rivât a dâsi.
Nô furlans, che di fruts o cjacarin in plui lenghis, o podin gjoldi di diviers ponts di viste cuant che o pensin a un cocâl. O viodin l'uciel biel che al svuale tal cîl, ma o pensin ancje al uciel pagnoc che al zupete par tiere o a cualchi puar cocâl che nus à cumbinât cualchi fastidi te vite di ogni dì.
Se o pierdessin une des lenghis che o savìn o pierdaressin alc di chel che o rivin a evocâ disint cocâl-gabbiano.
Un mût di pensâ vuê di mode al vûl che e ledin difindudis lis bio-diviersitâts sie che sedin semencis o plantis, sie che sedin lenghis. E daûr des declarazions di principi i paîs europeans a son in prime file in cheste difese dai dirits.
Ma fra lis declarazions di principi e chel che si fâs e jê une biele diference. Inte realtât al è un pensâ comun, magari no dite in maniere clare ma une vore praticât, che al pense che lis robis a vedin di jessi lassadis lâ cussì come che son parcè che nol è economichementri convenient difindi chescj dirits. No si lu dîs ma si pense che lis fuarcis dal marcjât libar a sedin simpri buinis di selezionâ, in mût darwinian, ce che al è miôr e duncje di indreçâ l'ûs des lenghis cu la disparizion di chês che economichementri a valin di mancul.
Parcè spindi dai bêçs par insegnâ il furlan che nol covente a nuie? No isal miôr spindiju par alc altri che al rindedi di plui? E no isal miôr passâ diretementri al inglês cussì a vignaran fûr de scuele dai fruts plui utii ae produzion e plui brâfs par frontâ la concorince tal mont globalizât?
Scomencin cul disi che par chestis robis il nivelament fat dal marcjât lassât disberdeât al è simpri in bas e i nestris fruts no passaressin dal cocâl-gabbiano di cumò al sea-gull inglês ma a rivaressin si e no al bird, magari chei brâfs a un white-bird, in fin dai conts imparâ ducj i nons dai uciei nol è economichementri convenient.
E po dopo sino sigûrs che un nivelament in bas dai furlans al fasedi l'interès dal sisteme economic?
Di sigûr o varessin dai furlans consumadôrs mancui dificii di sedusi e o rivaressin a fâju comprâ robe di basse cualitât (ma il marcjât nol vevie di rivâ a selezionâ il miôr?). Ma chest ae fin al sarès dut câs il mal plui piçul, il riscli vêr al è che o varessin ancje un nivelament in bas dai furlans produtôrs.
Sino propit sigûrs che par progjetâ un gnûf machinari, par disegnâ un gnûf model di cjadree o par inventâsi cualchi gnûf cumierç nol judedi il vê une vision plui grande e profonde des robis?
E alore no isal fondamentâl savê ducj i significâts di cocâl-gabbiano (e magari cussì podè cirî di capî ce che al è il cocâl pai americans, pai brasilians o pai cinês)?
Se un timp savê il furlan al jere un segn dal jessi sotan forsit vuê imparâlu e insegnâlu al sarès une maniere par jessi mancul sotan.
Se dopo dut chest nol bastarà, parcè che si sa che lis lenghis a nassin e a muerin, e la onde uniformant nus nivelarà ducj e no savarìn plui ducj i significâts de peraule cocâl, po ben no savarìn nancje di jessi deventâts nô i puars cocâi.
Il crot si sa che nol si ferme e al salte ca e là.
Prin salt: par inglês il cocâl al è il seagull, ma to gull a vûl disi imbroiâ cualchidun fâsint crodi des robis no veris e il puar cocâl che si fâs imbroiâ si dîs gull. Il significât al è simil a chel furlan ancje se a son des sfumaduris difarentis.
Secont salt: Tes storiis di Earthsea de scritore mericane Ursula Le Guin che a son des contis fantasy di magjie cun strions e drâcs, si imagjine che par rivâ a comandâ lis robis i strions a àn di imparâ il vêr non des robis. Par comandâ l'aiar o il mâr si à di cognossi il vêr non dal aiar e dal mâr. Tal mont pensât de Le Guin par comandâ i cocâi-gabbiani-gulls bisugnarès savê il lôr vêr non.
Crots e ribuele8 coments Publicât da il crot il lunedì, novembre 05, 2007
Mi visi un pôcs di agns indaûr di vê sintût, pe television, lamentâsi dal fat che i crots a stan disparint.
Juste in chel fûr dal barcon de mê cjase di che volte, dal riul li dongje, si sintivin centenârs di crots cracrâ beâts.
Di crots atôr a 'nd è ancjemò une vore.
Disparirano?
Sarano i ultins che o sintarin?
No lu sai ma o pensi che fin che a son a sedi just cracrâ cun lôr e duncje o tachi chest blog.
No promet nie, il blog al è gno e se mi stufi no lu inzornârai masse spes ma intant lu tachi.(Te foto ribuele e cjastinis. La ribuele no je metude tal butilion tradizionâl ma e jê buine e lis cjastinis a son di Madone di Mont.) Bon viaç!

robotstxt: allowed

filter: keep


text:
Corsiche: il FLNC al cjape posizion cuintri dal PADDUC
Ai 11 di Otubar, il FLNC (Front di Liberazion Nazionâl Cors), al à dât fûr intant di une tape dal Zîr de Corsiche un messaç che al denuncie la politiche coloniâl francese su la isule e il sisteme clientelâr che le poie. A jessi contestât al è in particolâr il PADDUC, ven a dî il Plan plurienâl di svilup de Corsiche, che al varès di fissâ lis liniis di svilup de isule pai prossims cincuante agns. Pal moviment armât cors, il Plan al varà tant che risultât principâl chel di disprivâ la popolazion corse de sô tiere a dut vantaç di speculatôrs che a moltiplicaran lis vilis pai milionaris e lis secondis cjasis pai vacancîrs e pai pensionâts che a rivin massime dal Nord Europe. Il FLNC, tal so document, al invide la stampe locâl e internazionâl a fâ cognossi lis pratichis politichis che a fasin de Corsiche une “republiche des bananis” al servizi dai interès francês e dal clientelisim di cualchi sorestant cors.
Font: Radio Alta Frequenza, 11/10/08


text:
Pâs
La pâs e je un stât di acuardi stabil e positîf cence nissun contrast violent. Al è doprât ancje par contâ di cuant che a finissin conflits internazionâi, in chel contest si cjacare di pâs in oposizion a une condizion di vuere. Pâs e po ancje jessi une relazion tra plui parts dulà che a regnin rispiet, justizie, bonvivi e benstâ. La pâs jenfri lis nazions e je obietîf di tantis personis e di organizazions come l'ONU (Organizazion da lis Nazions Unidis). La Assemblee Gjenerâl de ONU e à decidût di marcâ la Zornade Internazionâl de Pâs il 21 di Setembar.
La tradizionâl definizion politiche e ven fintremai de antighe Pâs Romane, la "pax, absentia belli", ven a stâi assence di vuere, une situazion dulà che une fuarce e guvierne cuntun podê dut intes sôs mans cence rispiet dai dirits dai sotans. In dì di vuê, la pâs come clare assence di vuere e je une definizion nome di une piçule part dal probleme; un preseât ricercjadôr, Johan Galtung, al mostre come cheste e je nome une "pâs negative" parcè che al pense che prin si scugni distrigâ i conflits, podopo si fasarà su la pâs.
La pâs come presince di justizie[cambie | modifiche il codiç]
Il Mahatma Gandhi al diseve che se une societât e dopre la violence, chê societât e no po jessi in pâs parcè che e je sot de injustizie de opression. La sô vision di pâs e je leade a la justizie. Johan Galtlung cheste le clame "pâs positive". La gjestion non-violente e cîr une mude pacifiche dal conflit secont la cuâl al conven tramudâ il conflit e no abulîlu.
Martin Luther King Jr. inte sô lote pai dirits civîi e cuintri la segregazion raziâl intai Stâts Unîts di Americhe, intai agns 1950-‘60, al à capît che la pâs e je alc di plui che nome la assence di violence. Al motivave che ancje se no jerin scombatiments di blancs cuintri neris, instès si jere in presince di un guvier che al gjavave la pussibilitât di vê compagns dirits ai neris di Americhe (Afromerecans). Cualchidun al criticave i ativiscj di sconciertâ la pâs sociâl al che Martin Luther King al rispuindeve che "la vere pâs no je nome la mancjance di tension, ma e je la presince di justizie". Johan Galtlung al à clamât cheste “violence struturâl”.
La pâs come svilup[cambie | modifiche il codiç]
Une idee che dispès e si lee ai studis pe pâs e je è chê di svilup, si cjacare alore di "sotsvilup" intal câs di nazions e int puaris dal pont di viste economic, culturâl, e politic. Alore tancj a crodin che la protezion e l'aiût a sedin manieris di costruzion de pâs (clamât spes cun la peraule inglese peacemaking) che e cjaparès dentri ancje une grande atenzion a l'ambient e a dutis lis creaturis che i vivin. Il mantegni la pâs (par inglês peacekeeping) cun la fuarce invezit e je une maniere di fâ preseade dal sisteme politic militâr.
Sul plan individuâl la pâs e je compagne di un stât dal didentri cence rabie, odi e sintiments negatîfs, che e si brame par se e par chei altris al pont di doprâle come maniere di saludâ (che la pâs e sedi cun te, va là in pâs) o tant che un fin tiermin de vite (cjatâ la mê pâs, polsâ in pâs).
La tradizion cristiane e lee la pâs in tiere a un acuardi tra Diu e cui che lui i vûl ben, ven a stâi ducj.


text:
Pi grêc
Pi o π e je une costant matematiche e un numar reâl trasendent (e duncje irazionâl), che al corispuint a cirche 3,14159, che al è il rapuart tra la circonference dal cercli e il so diametri inte gjeometrie euclidee, e al ven doprât un grum in matematiche, fisiche e inzegnerie. Al è ancje cognossût come costant di Archimêt e come numar di Ludolph.
Tabele dai contignûts
La letare π[cambie | modifiche il codiç]
Il non de letare greche π e je pi, e cheste grafie e ven doprade intai contescj tipografics dulà che la letare greche no je disponibil o il so ûs al podarès jessi problematic. L'agjetîf al ven doprât parcè che par talian ancje la letare p à la stesse pronuncie.
La costant e cjape il non "π" par vie de letare iniziâl di dôs peraulis grechis, πepιφέpeιa 'periferie'[1] e πepίuetpoς 'perimetri', o ben 'circonference'.
π al è il caratar Unicode U+03C0 .
Definizion[cambie | modifiche il codiç]
Te Gjeometrie plane euclidee, π al è definît come un rapuart de circonference di un cercli al so diametri:
Il rapuart c/d nol dipent de dimension dal cercli. Par esempli, se un cercli al à un diametri d dôs voltis chel di un altri cercli, al varà ancje une circonference c dople, parcè che il rapuart al ven conservât. Si pues ancje dî che ducj i cerclis a son simii.
Se no il π al pues ancje jessi definît come il rapuart de aree dal cercli e de aree di un cuadrât cun lât pari al rai:
La costant π e pues ancje jessi definide in altris mûts che a evitin i concets di lungjece dal arc e aree, par esempli dôs voltis il plui piçul x positîf par cui cos(x) = 0.[2]
Riferiments[cambie | modifiche il codiç]
Notis[cambie | modifiche il codiç]
altris[cambie | modifiche il codiç]
- Jonathan Sondow, "A faster product for pi and a new integral for ln pi/2," Amer. Math. Monthly 112 (2005) 729-734.
- Jonathan Sondow, Problem 88, Math Horizons 5 (Sept., 1997) 32, 34
- Borwein, Jonathan M.; Borwein, Peter; and Berggren, Lennart (2004). Pi: A Source Book, Springer. ISBN 0-387-20571-3.
Leams esternis[cambie | modifiche il codiç]
- Digits
- First 4 Million Digits of π - Warning - Roughly 2 megabytes will be transferred.
- One million digits of pi at piday.org
- Project Gutenberg E-Text containing a million digits of π
- Search the first 200 million digits of π for arbitrary strings of numbers
- Source code for calculating the digits of π
- Pi World ranking list - List of many people who have memorized large numbers of digits of π (not up-to-date).
- General


text:
L’assessorât pe istruzion dal guvier galizian (che, cu lis ultimis elezions, al è tes mans dal PP) al è daûr a imbastî lis gnovis liniis di politiche linguistiche. Daûr des primis informazions, dutis lis scuelis a varessin di vê dôs materiis par galizian (siencis sociâls e lenghe galiziane) e dôs par castilian (matematiche e lenghe castiliane). La lenghe veicolâr dal rest des materiis e varès di jessi decidude in autonomie dai conseis scolastics di ogni istitût. Ta chest cuadri, il parê dai gjenitôrs al varès dome un valôr consultîf. Intai fats, e je la denuncie che e rive di plui bandis, cheste ipotetiche libertât di sielte si trasformarès intune posizion di vantaç pal castilian, contrari di ce che al previôt il Plan di normalizazion linguistiche.
A favorî il castilian a son ancje i prejudizis in vore cuintri di dutis lis lenghis minoritariis, come chel – marcât ancje di une part de stampe locâl – che lis materiis sientifichis, tant che chimiche o fisiche, no si puedin insegnâ par galizian. Par smentî chestis afermazions al è intervignût un grup di sienciâts galizians, ducj colaboradôrs dal CERN (Centri European di Investigazion Nucleâr), che a àn puartât il lôr esempli tant che ûs de lenghe galiziane tant che imprest di comunicazion sientifiche di alt nivel.
Font: Galiza Hoxe, 01/06/09 e 27/05/09


text:
Ai 15 di Mai al è partît su Internet il gnûf servizi informatîf par galês “Golwg 360”. Daûr de iniziative a son la riviste Golwg, che e jes su cjarte bielzà dal 1988, e il guvier galês che, par chest servizi, al à metût a disposizion 200 mil euros par trê agns. Dut câs, la sielte de aministrazion galese e à lassât malapaiâts ducj chei che si vevin impegnâts intal progjet par meti in pîts il prin cuotidian par galês: “Y Byd”. Daspò vê tirât sù uns 500 mil euros cuntune sotscrizion popolâr a speravin che il guvier al metès ancje lui mieç milion di euros par inviâ il gjornâl, ma cussì nol è stât e il progjet dal cuotidian si à sfantât.
Font: Golwg360, 15/05/09; Eurolang, 11/05/09


text:
Il Messâl
23.10.2005
Ultimade la vore dal Lezionari, o vin metût man a colp tor dal Messâl e, a distance di 5 agns, cumò, fat il prin stampon, controlât il secont, cumò o vin sistemât ancje il tierç, dopo al vignarà preparât il prototip che al larà a la Congregazion dal Cult divin e pe dissipline dai Sacraments pe aprovazion, si spere. Duncje si è ormai dapît. Culì si sa che il tamês dal Vatican al è ancjemò plui fin.
Sacraments e Sacramentâi.
14.10.2005
Cul Messâl aprovât dal Vatican, o metarìn man ai Sacraments (Batisim, Cresime, Riconciliazion, Unzion dai malâts, Matrimoni…) e dai Sacramentâi (Funerâi…) in mût che lis nestris comunitâts cristianis a vedin a disposizion ducj i sussidis che a coventin par celebrâ cun fede e cun profit i moments plui impuartants de vite.
Ats dai incuintris di Vençon.
4.10.2005
Stant che la plui part des cunvignis e dai incuintris che si tegnin mês par mês a Vençon a son un grum valits e di interès e a son regolarmentri regjistrâts su cassete audio si sta lavorant par decodificâ lis cassetis in viste de publicazion dai ats.
Regule de Messe.
4.10.2005
La nestre Associazion di agns e lavore, par cont des Diocesis dal Friûl, pe publicazion dal Messâl, che al spiete ormai dome l’aprovazion de Congregazion pal Cult de Sante Sede. Cumò nô o stin preparant la publicazion de Regule de Messe, in mût che i fedêi a vedin sot man il test definitîf des rispuestis e cussì celebrâ la Messe dute par furlan.


text:
8 di Fevrâr
Il 8 di Fevrâr e je la 39° zornade dal Calendari Gregorian. A mancjin 326 zornadis pe fin dal an (327° se l'an al è bisest).
Tabele dai contignûts
Acjadiments[cambie | modifiche il codiç]
In Friûl[cambie | modifiche il codiç]
Vie pal mont[cambie | modifiche il codiç]
Nassûts vuê[cambie | modifiche il codiç]
Muarts vuê[cambie | modifiche il codiç]
- 1849 - France Prešeren famôs poete sloven
Fiestis[cambie | modifiche il codiç]
In Friûl[cambie | modifiche il codiç]
Vie pal mont[cambie | modifiche il codiç]
Religjosis[cambie | modifiche il codiç]
- S.Jaroni Emiliani
- S.Colete


text:
Otubar 2016
OTUBAR - PRIME PAGJINE. EDITORIÂL - Di un furlan de Argjentine / (L)INT FURLANE. Si cambin i simbui par platâ la storie / Scuele: l’an al tache çuetant / PAGJINE 2 – IPSE DIXIT / Referendum un NO cuintri de neo centralizazion / 150 agns de annession dal Friûl ae Italie: un procès segnât, fale par Cosean… / PAGJINE 3 - Il boom des coltivazions biologjichis: il pont | I numars dal Bio in Friûl-VJ / COGNONS DAL FRIÛL / La Provincie e lis scuelis. Fontanini: «Inconcepibil che il patrimoni di cognossincis e esperiencis al vegni dismantelât» / PAGJINE 4 - Premi Sant Simon / NETITI LA LENGHE / CJARGNE. Une plume une vore gustose / Ai 26 di Setembar, Zornade Europeane des Lenghis, la Provincie di Udin e à screât la gnove insegne cuadrilengâl dal Ent / PAGJINE 5 - Di Halloween tornant a la Gnot dai muarts forsit si tornarà plui furlans / A Rivignan il festival mondiâl de cjançon funerarie | Lis fiestis ator pal Friûl / La muart pai fruts in tune cjançon di Ferigo / PAGJINE 6-7 - IL LUNARI DI OTUBAR - SIMPRI BOGNS. AA.VV. Riviei di ingjustri. Lis contis a fumuts dal premi Friûl 2010, Basandiele 2011 / LA POESIE. Autun (1966) / RICETE. Macarons di coce / PROVERBIS / IMPRESCJ / ORT FURLAN / I SANTS DAL MÊS. Sant Luîs Scrosoppi / IL PERSONAÇ STORIC. Daniel Antonini / NO SON PERAULIS PAR VECJOS. Cuscus / PAGJINE 8 - SLOVENIE. I zovins in Slovenie: numars e prospetivis / FRIÛL EUROPE. Elezions “autonomichis” e DisUnion Europeane / Suns Europe si svicine. E al rive ancje Suns Ladinia / PAGJINE 9 - SCOMENCÂTS PAR FURLAN. Dîs piçui Indians | Il libri e l’autôr | Il tradutôr / NO PAR FURLAN… MA BOGNS. Ideis di Sardegne tra autonomisim e indipendentisim | Moussu T e lei Jovents, navigazions ocitanis cence confins / Dut al sucêt Incuintretimp. Il prin album di solist di Franco Giordani | Biografie / PAGJINE 10 - In Sudtirôl cartei dome par todesc | Picçule storie dal Sudtirôl / Targhe Tenco a Claudia Crabuzza, cjantante sarde in lenghe catalane / CE MÛT CHE SI LEI LA GRAFIE FURLANE / PAGJINE 11 - IL FERÂL. Friûl: no 150 agns da la Italie, ma “145 o 93”! / Glesie Furlane pal “Ostel Capisterium” di Norcia / PAGJINE 12 - CUINTRISTORIE DAL TARAMOT. None pontade. E ‘po al rive l’Autun. / DI SCJAS IN SCJAS: I TARAMOTS INTE STORIE FURLANE. Il ‘700: ancje la tiere e fâs rivoluzion //
*** I articui a son disponibii fracant sul titul. Buine leture.


text:
Il prin di Fevrâr a son stâts assegnâts i premis Gaudì, o sei i oscar dal cine catalan, che a àn viodût il sucès dal film “Tres dies amb la família”. Inte stesse zornade, dut câs, une part des salis cinematografichis catalanis e à inmaneât une proteste cuintri de leç sul cine dal guvier catalan che e previôt che, par ogni film forest dopleât o sottitulât, si vedi une distribuzion compagne par castilian e par catalan. Pai proprietaris des salis e je une politiche che e fasarà dams al setôr, invezit pal guvier si trate di comedâ lis disavualiancis dal marcjât. Daûr di un sondaç, l'82% dai catalans al dîs che ducj i films a varessin di jessi disponibii ancje par catalan, ma a son une vore di mancul chei che ju àn viodûts te lôr lenghe.
Font: Internazionale, 05/02/10


text:
domenica 17 luglio 2016
La strie di Basandiele
A Basandiele dal Cormôr al jere, e al è inmò, un mulin a aghe. Une roie che e ven jù di Udin e sburtave la ruede fasint movi la muele par masanâ la farine.
Al jere il timp des Striis e dai Benandants, che si sfidavin tai prâts a colps di cjanis di soròs e di macis di fenoli. Un an però la Strie di Basandiele e veve tal cjâf no dome il destin dai cjamps, ma alc di ben plui penç: e veve voie di vendi il paîs ai Siorats di Udin.
Il so dissen al jere clâr: e varès striât la muele dal mulin che, masanant la farine di dut il paîs, e varès puartât la maledizion tal pan di dutis lis fameis di Basandiele, che cence rindisi cont a varessin vût di firmâ i ats di cession.
Ma il mulinâr al veve nasât alc di strani: la puce di stiç i veve fat spiçâ lis orelis e cussì, invezit di lâ a durmî, chê gnot al veve decidût di platâsi daûr dai sacs de farine, spietant. Taronde come un formadi tal cîl, la Lune e inluminave il Cormôr, la roie e i prâts dulintor. Di daûr dai sacs al viodede pal barcon e a colp une figure nere i passà denant une prime volte. Dopo cualchi moment la Strie e rivà a jentrâ cu la scove, fermantsi a mieze altece propit devant de muele.
Il mulinâr le cjalave e al sintive a glaçâsi il sanc, ma al rivà a mantignî la calme.
La Strie e smontà jù de scove, movint lis manatis ingrispadis: e veve scomençât il rituâl dal striament.
Patapunf! Il mulinâr al veve molade la cjavece e il sac di clapons, che al veve preparât juste parsore de muele, al fruçà la Strie. Nol jere sigûr di vêle copade e cussì le leà tor de ruede dal mulin, fermantle cuant che il cjâf de Strie al fo dut sot aghe, lassantle cussì fin tal doman.
Cul cricâ dal dì il cuarp de Strie si sfantà intun grant nûl che al puçave di solfar: il paîs al jere salvât.
Di in chê volte no si à plui sintût a fevelâ di striis ad ôr dal Cormôr, ma ogni tant, dopo dal burlaç, cuant che la roie dal mulin si sglonfe, un odôr di ûf clop al rive fin in place a Basandiele e di lontan si sint a ridi une vecje...
di Christian Romanini
Etichetis: Christian Romanini, Contecurte Day, Contis, Gjenar di orôr, Gjenar fantastic, Gjenar romantic
martedì 11 giugno 2013
Un altri carnevâl
Lui le cjalâ. Jê, sbassant i voi, e sintive cressi chel sintiment che i scjaldave il cûr. E di lontan i fûcs dai palaçs dai siôrs a inluminavin la gnot de Joibe grasse dal 1511.
di Christian Romanini
Vincidôr dal concors
"In trê riis" tal 2011
Etichetis: Christian Romanini, Contis, Gjenar storic
venerdì 29 ottobre 2010
Taiant la coce
«Cjomo, chest an e à di jessi fenomenâl!» al veve dit Pieri discjamant chê gruesse coce a pene comprade sul marcjât.
«Ma ce dal diaul…?!» i domandà la femine «No ti parie ore di finîle… piês dai fruts!»
«Sumo: e je la tradizion!» i rimbecà Pieri «Ca a son ducj che a fevelin a “american vie” come se a fos une novitât, ma dopo mai che in cjase mê si taie la coce pe vilie de gnot dai muarts».
E tra il rassegnât e il sustât, la femine lu lassà te cantine a consolâsi, rimirant chê coce bocone.
Al veve passade dute la buinore ator pal marcjât, fermantsi a cjalâ ogni banc di cocis, cirint la plui “juste” come che ur diseve a chei contadins, trasformâts in marcjadants cu la ultime mode dal chilometri zero. «Vele!» al veve berghelât: di chel zâl “just”, sglonfe e cun chês sgrispis su la scusse che a someavin fatis a pueste par fâ pôre.
Le veve comprade daurman e al jere stât ancjemò plui sodisfat leint sul scontrin dal contadin il non de aziende agricule “RobeBuine”: «E scuen vignîmi ben chest an!»
Cumò le veve li, sul taulaç de cantine, pronte pe trasformazion.
Le zirave par ca e par là... Sot de lûs de lampade al cjatà il profîl “just” e… Zac!: prime operazion, disvuedâle de polpe! Metûts in bande i “gnocs di doman” – «Joi ce bogns!» za si imagjinave sentât in taule – le cjapà par tacâ la ultime part, chê plui delicade.
Al veve za finît i voi e cuasi il nâs, che si fermà di bot, dopo vê fat un salt indaûr: «Orpo! Mi cimiistu?» i veve domandât, cjalantle di doi metris lontan… ma intun lamp al veve za tacât a ridi «Vonde turni di gnot par dôs seris di file!» E cence abadâ masse al veve tornât a tacâ la sô opare.
Finît di intaiâ l’ultin dinton di chê mascare orende, al scugnî clamâ la femine.
«Sumo Pieri, finissile di mateâ e ven sù che o ai pront il brût» i disè chê, ma no i rivà nissune rispueste.
Rabiose, come simpri cuant che le faseve cori dibant, si invià jù pes scjalis de cantine «Se cumò tu mi âs fat vignî jù pes solitis macacadis...»
Ma Pieri no i rispundè, ni al varès podût fâlu plui: sul taulaç e jere dome chê coce cuntune strane bocje di ridi, la miôr che al ves mai taiât: e someave propit… passude!
«Ma ce dal diaul…?!» i domandà la femine «No ti parie ore di finîle… piês dai fruts!»
«Sumo: e je la tradizion!» i rimbecà Pieri «Ca a son ducj che a fevelin a “american vie” come se a fos une novitât, ma dopo mai che in cjase mê si taie la coce pe vilie de gnot dai muarts».
E tra il rassegnât e il sustât, la femine lu lassà te cantine a consolâsi, rimirant chê coce bocone.
Al veve passade dute la buinore ator pal marcjât, fermantsi a cjalâ ogni banc di cocis, cirint la plui “juste” come che ur diseve a chei contadins, trasformâts in marcjadants cu la ultime mode dal chilometri zero. «Vele!» al veve berghelât: di chel zâl “just”, sglonfe e cun chês sgrispis su la scusse che a someavin fatis a pueste par fâ pôre.
Le veve comprade daurman e al jere stât ancjemò plui sodisfat leint sul scontrin dal contadin il non de aziende agricule “RobeBuine”: «E scuen vignîmi ben chest an!»
Cumò le veve li, sul taulaç de cantine, pronte pe trasformazion.
Le zirave par ca e par là... Sot de lûs de lampade al cjatà il profîl “just” e… Zac!: prime operazion, disvuedâle de polpe! Metûts in bande i “gnocs di doman” – «Joi ce bogns!» za si imagjinave sentât in taule – le cjapà par tacâ la ultime part, chê plui delicade.
Al veve za finît i voi e cuasi il nâs, che si fermà di bot, dopo vê fat un salt indaûr: «Orpo! Mi cimiistu?» i veve domandât, cjalantle di doi metris lontan… ma intun lamp al veve za tacât a ridi «Vonde turni di gnot par dôs seris di file!» E cence abadâ masse al veve tornât a tacâ la sô opare.
Finît di intaiâ l’ultin dinton di chê mascare orende, al scugnî clamâ la femine.
«Sumo Pieri, finissile di mateâ e ven sù che o ai pront il brût» i disè chê, ma no i rivà nissune rispueste.
Rabiose, come simpri cuant che le faseve cori dibant, si invià jù pes scjalis de cantine «Se cumò tu mi âs fat vignî jù pes solitis macacadis...»
Ma Pieri no i rispundè, ni al varès podût fâlu plui: sul taulaç e jere dome chê coce cuntune strane bocje di ridi, la miôr che al ves mai taiât: e someave propit… passude!
di Christian Romanini
Conte n. 141
Conte n. 141
Publicât di gelo stellato a lis 08:00:00 19 coments
Etichetis: Christian Romanini, Contis, Gjenar di orôr
martedì 20 gennaio 2009
Lis cialis
“Oh là! A son tornadis lis cialis: sint ce che a cjantin!” al disè Tonin.
Ce tant timp che al jere passât di cuant che lis veve scoltadis la ultime volte. Lis veve spietadis ricamant sul so cuader une schirie infinide di astutis e di cercluts: “Parcè che al è cussì che si impare a scrivi” e veve rispuindût la mestre a lis sôs domandis di scuelâr un tic plui svelt dai siei compagns di chê classe dal 1933.
Ma rivât Jugn no ‘nd jere plui par nissun: finide la ultime zornade di scuele, Tonin nol veve nancje vude voie di passâ par cjase. So fradi Zuan al jere lât a cjolilu e lui al veve dome tante gole di passâ un pôc di timp sul ôr de roie insieme. No jere lade mâl chê dì: dome un pâr di oris e la cene di trute e jere stade garantide.
“Puartimi dentri lis cjanis, Tonin, che jo mi met chi dal laip” i veve dit so fradi, che però, prime di metisi a lavâlis, al veve butât il cjâf sot de aghe glaçade par consolâsi dal cjalt dal Istât che al vignive dongje.
Lui al veve ubidît di corse e cu la stesse presse al jere tornât tal curtîl par fâi compagnie.
Lis trutis a jerin bandonadis cence ordin, dongje dai pîts di Zuan, che, strafont, al jere pognet tor dal mûr dongje dal laip. Nol durmive, ma no si sarès plui sveât.
Tonin al sintì a montâ un berghel dal profont, ma li al restà par simpri, disperât, fat tasê dal impassibil conciert des cialis...
E an dopo an Jugn al jere tornât, simpri: “Ma isal mai pussibil che come che al sta par tacâ l’Istât, tu vedis di passâ dute la zornade a cjalâ chel mûr alì? Sù mo Antoni, anìn!”.
Un cjamesot blanc al cjapà sot braç Antoni, judantlu a puartâ chel so vecjo cuarp mut dentri di chel palaç forest che di masse agns al jere deventât la sô cjase.
“Rivarìno mai a sintî la tô vôs, eh Antoni? No tu vuelis propit dîmi ce che tu cjalavis, eh?”
L’infermîr al sierà la puarte di veri, lassant daûr di lôr il cjalt dal dopomisdì.
Antoni si sentà tal solit puest sul bancon pe ore di laboratori: denant des trutis di arzile.
Di fûr, di là dal mûr, a griavin lis cialis.
di Christian Romanini
Conte n. 4
Etichetis: Christian Romanini, Contis, Gjenar romantic, Onde Curte
Iscriviti a: Coments al post (Atom)


text:
L’assessorât
pe culture e pe educazion de Galizie al à in pîts colaborazions cun
38 universitâts ator pal mont par sburtâ il studi de lenghe e de
culture galiziane. Ancje in gracie di chest sfuarç a son plui o
mancul 2 mil i students che a seguissin chest gjenar di cors in
universitâts argjentinis, brasilianis, cravuatis, cubanis,
finlandesis, francesis, irlandesis, ongjaresis, polachis,
portughesis, russis, statunitensis, talianis, todescjis e
uruguayanis. Dentri dal stât spagnûl acuardis dal gjenar no si àn
dome cun ciertis universitâts, ma ancje cun siet centris publics
catalans e cun doi istitûts de comunitât de Castilie e dal Leon là
che, massime dongje dai confins cu la Galizie, si àn diviersis
comunitâts che a àn il galizian tant che lenghe proprie. Cumò,
cuntun acuardi tra il guvier galizian e altris sogjets educatîfs,
cheste ufierte si slargje ancjemò di plui e, cul an scolastic
2012/2013, cors di galizian a son a disposizion sei alì de Scuele
uficiâl di lenghis di Barcelone, sei alì dal Spazi di lenghis
iberichis di Madrid.
Font:
Xunta de Galicia, 20/09/12


text:
Doman ai 27 di Avrîl des 10.00 aes 12.30 lì dal Parc Scientific e Tecnologjic di Udin "L. Danieli" in vie Linussio 51 l'Universitât dal Friûl e Friuli Innovazione a presentin i risultâts dal prin an di ricercje su la informatiche pai Bens Culturâi. Lait a viodi a chì pal program.
Mi ricuarde la Societât Filologjiche Furlane che vinars ai 24 di Avrîl a Vile Manin di Passarian e sarà inaugurade la mostre "Ugo Pellis 1882-1943. Il Friuli nelle immagini" che e durarà fint ai 7 di Lui 2009.
Ve chì i oraris: martars- vinars 14.00-19.00
sabide-domenie 10.00-19.00
lunis sierât
ingrès libar
Ai 23 di Avrîl il prof. Roberto Dapit de Facoltât des Sciencis de Formazion Primarie de Universitât di Udin al tignarà dai seminaris su la figure di Pieri Pauli Pasolini, ve chì il link cui programs.
Dai 18 ai 26 di Avrîl, des 17 aes 19 la tor di Puarte Vilalte e restarà vierte in ocasion de mostre fotografiche pai vincj agns di ativitât de societât, cun fotos di events, aveniments e iniziativis de SFA e des sôs sezions. Auguris! =)
Vuê e doman podìn lâ a visitâ i cjistiei de regjon, vierts in ocasion de zornade "castelli aperti", program organizât dal consorzi pe Salvaguardie dai Cjistiei Storics dal Friûl Vignesie Julie.Par info: www. consorziocastelli.it
Us segnali doi apontaments di lâ a sintî:
- doman ai 16 di Avrîl aes 20.30 lì de Sale don Attilio Della Mora intal oratori di San Canzian dal Lusinç, presentazion dal libri "Torri di Porta Aquileia" a cure de autrice Desiree Dreos.- Simpri doman aes 20.30 lì de biblioteche a Codroip la dott.re Diana Bitto e tratarà il teme: "La scrittura dei numeri dalla preistoria al medioevo".
Bielissim zîr in moto îr, judât ancje di une grandiose zornade di soreli! O ai aprofitât cussì di viodi puescj de nestre regjon che al jere un grum che no viodevi, la zone di Pinçan, Barcis, Claut e la piçule frazion di Lesis, di dulà che partìs la stradute blancje che e puarte a un straordenari ritrovament, lis olmis di un dinosaur di 215 milions di agns indaûr! Di lâ a viodi! =)
Buine Pasche e pascute a ducj! =)
Dopo cualchi zornade dulà che mi soi un tic sierade in silenzi (mi sintivi di tasê par rispiet, no mi lave di scrivi nuie), al è vignût il moment di tornâ a soridi un pôc, e nuie di miôr che sfogâsi un tic sberlant tal stadio (intal câs di usgnot a cjase dal Gian!) =D Cun di plui sul MV di vuê une dichiarazion "shock" di Fabio Quagliarella: che se o passìn il turno di Uefe al va in television e al lei une poesie par furlan! Alore jo o tifi ancjemò plui fuart: FUARCE UDIN!!! =)
O soi dongje cul cûr e cul pinsîr...
Fint ai 7 di Jugn o podês lâ a viodi la mostre dal titul "I Langobarts" di Mario Micossi inte glesie di Sante Marie a Cividât.Oraris: Vinars 16.00 – 19.00; Sabide, domenie e festîfs 10.00 –12.30 / 15.00 – 19.30.
Buine fieste a ducj i furlans, cu la sperance che la nestre identitât no vadi pierdude!
Vuê il Messaggero Veneto al à proponût la pagjine Marilenghe, curade de Societât filologjiche furlane.O ringrazii la Sff e Sonia Sicco che e à scrit un toc dedicât ai blogs par furlan e mi à clamât par domandâmi une opinion a rivuart.Tal prin coment us met l'articul. =)


text:
Une
vierzidure sul avignî des scuelis di paîs galesis, che a àn un pês
impuartant tant che presidi de lenghe proprie e de identitât locâl,
e je rivade de gnove segretarie pe educazion dal guvier galês,
Kirsty Williams. Intant di un incuintri cui rapresentants de
organizazion pe lenghe Cymdeithas yr
Iaith Gymraeg, la Williams e à mostrât
di volê imbastî une politiche gnove par chescj istitûts. Ancje se
al è impussibil rivâ a evitâ dutis lis sieradis – e à dite –
si vûl passâ di une logjiche là che la prioritât e jere taiâ i
coscj cul sierâ lis scuelis a di une là che l’obietîf al è
invezit chel di no sierâlis, magari viodint di sparagnâ par mieç
di un sisteme di istitûts confederâts. Propuestis a rivin ancje dal
teritori, cuntun progjet pilote che al ponte suntune gjestion a
miezis tra aministrazion publiche e comunitât locâl par mieç di
fondazions comunitariis che a deventin proprietariis dai edificis e a
fitin po i spazis al ent public.
Font:
Cymdeithas yr Iaith Gymraeg,
22/08/16


text:
dijous, d’agost 09, 2007
feriis
Bon, soi in Friûl a rilassâmi un pôc dopo chest an dificil, fin ae fin di cheste setemane no fasi propi nuie. di lunis o vuei scomençâ a cjapâ sù alc, parcè che o varès di lâ un pôc ator tes prossimis setemanis (marchis/umbrie forsi e barcelone sigûr)... ca al è il bon vecjo 56k, cussì mi passe ancje la voie di navigâ che al è miôr cussi lei, zuie di basket, lâ un zîr a Grau (soi ancje avonde abronzât, dopo agns), etc, dutis chês robis che no si rive a fâ vie pal an. Al è cjalt ma no impussibil. Po cumò o ai ancje il nevotut culì, al è vivonon, ca di un pôc al scomence a cjaminâ e alore saran problemis. Però al è divertent. La robe che mi plâs fâ e je ancje cjalâ TeleCapodistria. E je une robe che mi mancje a Bologne, cul sport e lis notiziis alternativis. Chê altre dî o ai metût un pôc su un canâl sloven, di sere, e davin un film in lenghe origjinâl, cun sot titui in sloven, biel, e soredut, la publicitât là a durave si e no un minût. in prime serade. cuntun film. mi soi sintût un coion a vivi culì dulà che ti fasin cinc minûts di publicitât, e nissun film in lenghe origjinâl, e dopo a disin parcè che i talians a son ignorants e no san l'inglês. puars nô. se o ves plui timp mi metaressi a studiâ il sloven...
dimecres, de juliol 18, 2007
Uff... finût
Vuê ultin esam par cumò. Intun cjalt infernâl, o ai fat l'orâl. O vevi 22 tal scrit, dôs domandis (dimostrazions scritis) la prime perfete, la seconde mi mancjave l'ultin pas, ma instès decente. Risultât: 21. Cheste universitât e je propi un schifo, un tutor, tutôr, deficient, o cemût che lu vuelin clamâ, che ti da un vôt cussì, a voli. Po ben, aromai no mi free nuie, anzi mi à salvât l'estât chest esam. ancje la medie e pues lâ par sô cont, soi straconon. îr o ai regjistrât ricercje operative, altri esam di miarde, un 18, cul professôr che nus à fat spietâ un ore. Po mi dîs: mi dispiace di averle rovinato la media. No comment. Se o ai timp une di chestis zornadis o fasi une biele liste di ducj i esams, cemût che a son lâts, pro memoria futura. Mah. cumò fin a sabide, chill out in bologna, dopo relax in Friûl. Se no ves fisiche di fâ o sarès za laureât. Ma vuê o ai scuviert che laureâmi mi fâs pôre. Parcè? Parcè che no je finude. Dopo o scugni scomençâ la specialistiche. Jo o volarès cjapâmi un pôc di pause, lâ un pâr di mês ator, tipo a Londre, se no ca mi ven l'esauriment nervôs. Ma apene o ai acenât alc ai mei finanziadôrs :p ... za mi àn dit che o ai voie di piardi un an di bant. Che o ai di scomençâ subit. che o ai di provâ. che X a scomençât subit... che Y si sta laureant. Ma io soi strac. Cuasi cuasi o speri di ritardâ la lauree il plui possibil. Il limit massim al è Març: se mi laurei a Març, no podaran migo dimi di scomençâ subit? Boh boh boh super dubis. Îr di sere un bon azado cui argjentins, pecjât che no podevi rilassami masse che vuê o vevi l'esam. prest a tornaran ancje lôr a cjase. Cuissà ce che al vignarà. Un mandi ai blogarins che an comentât cumò ju zonti ca in bande
Etichetis: Argjentine, esams, futûr, seradis, universitât
dimarts, de juliol 03, 2007
The land of perdition
Sì, o ai vude cheste impression la setemane pasade, o soi lât pe prime volte a Nova Gorica (Gurize gnove :-D) tal casinò. Juste par dâ un cuc, viodi cemût che al è... e al è come tal titul, plen di int (jere miercus, vie pe setemane, no dut plen ma parcè che il puest al è grant, ma la int a jere) e nuie, la grant part talians, tancj furlans, e ducj a tirâ fûr flichis, come che al dîs me nono. e o feveli di cjartis di 500€, che fin cumò o vevi viodût une o dôs voltis. Lì van vie come nuie. Robis di malâts. Jo tant cognossi cuasi par nuie chei zûcs... ma al jere ancje il manuâl di spiegazion! Ciert che il stât sloven al à di fâ un biel pôc di bêçs... e dut a neancje 30 km di ca di me... Po ben, a jerin sù in Friûl cun L., lu ai puartât un pôc ator, solits puescj, ancje su pes valadis dal Nadison, che a mi mi plasin tantonon, juste par mostrâi che il Friûl nol è dome plane. sin lâts fin a Savogne, biei puescj torni a dîlu. si sin divertûts, sin lâts ancje a Grau, soi rivât a brusâmi la muse cun dôs oris di soreli...Intant o ai cjapât 26 in lab di inzegnerie dal software, bon, ancje se no son chei esams che mi preocupin, ma chei no informatics. Doman o ai tornâ a fâ ricercje operative, po fisiche... ce balis. sperin ben. Par fortune al è un cjalt sopuartabil, un tic di aiarut, si tire indevant.
O ai viodût un coment di Giulia... graziis! a la fin lu torni a dî, chest blog al è come un diari lassât viert su la taule par cui che al passe e al vûl fermâsi... nuialtri.
A son ancje tornâts i argjentins... a son fuarts... o ai scugnût prestâ un pâr di barghessis, parcè che lis sôs lis à dismenteadis a... Tel Aviv :D... mah, doman di sere dopo dal esam, relax relax
O ai viodût un coment di Giulia... graziis! a la fin lu torni a dî, chest blog al è come un diari lassât viert su la taule par cui che al passe e al vûl fermâsi... nuialtri.
A son ancje tornâts i argjentins... a son fuarts... o ai scugnût prestâ un pâr di barghessis, parcè che lis sôs lis à dismenteadis a... Tel Aviv :D... mah, doman di sere dopo dal esam, relax relax
Etichetis: Argjentine, Friûl, seradis, universitât
dissabte, de juny 23, 2007
We're getting closer...
Bon, martars fat il prin esam, ma nuie di fâ. Al è un esam stupit, i esercizis ae fin a son facii, però si à di statents ae forme, se no al è un pont di mancul. Invezit, lunis, inzegnerie dal software, martars fisiche. Fisiche al è ancje das cuatri dopodimisdì, al sarà un cjalt di no crodi, jo o soi avonde pôc, nuie no, ae fin o soi plui puartât a sperâ tal secont apel, il 15 di Lui o ju di li. I argjentins a son lâts vie par cumò ma samee che a tornin, bon a la fin, a son simpatics, si capin in cualchi mût, jo mi divertissi a doprâ il spagnul... o il lunfardo, al slang di Bs.As /Buenos Aires. Di martars, o torni un pôc sù, ancje se al sarà ancjemò plui cjalt soredut di gnot. Îr di sere une buine pastesute di pes, cul pes fresc, robis di ristorant e di €€€... invezi pocjis voltis fûr cheste setemane, un pôc pal studi, un pôc par colpe di un videozûc online, robis di vuere, biei di fâ cui amis, magari fevelant cun Skype. Une grande distrazion
Etichetis: Argjentine, seradis, universitât
dissabte, de juny 09, 2007
Viers i esams
Vuê o ai studiât un grum. no sul seri, fisiche, e un pôc di C#. Ma, come probabilementri ducj a san, al è il prin no il secont che mi preocupe. Sperin ben. I esams a scomencin ai 19 mi pâr, vie par une setemane, dopo une pausute, e o dovarès rivâ a viodi i RedHotChiliPeppers a Udin (cuant mai tornarano?) e dopo ancjemò un dôs setemanis di dâi sote. Po forsit polse. Chê altre sere o jeri un un dai mei piês moments, no rivavi a fâ nuie, al mancjât pôc par butâmi ju dal barcon. Bon, po al è passât, planc a planc, però no sai, o ai simpri voie di lâ vie, o ai gole di fâmi un biel viaç, i viaç mentâi no son plui vonde, si fevelave di lâ un pâr di diis in Grecie, cuissà. Cumò a cjase a son trê argjentins, amîs di P., tipo un al à la me etât, però lui al è ca, e jo no soi in Argjentine. Un seri al varès di tornâ a studiâ cumò, ma al è ancje sabide, a larai a sparâ cazzadis cui argjentins. o un biel filmut. di lâ si sint chel imprest tipo armonighe, che doprin pal tango, il bandoneon, o larai di lâ, a sintî i tangueros, a gjoldimile cussì. A comunque une setemane a vonde frescje e ploie. No sai cuant che tornarà. Îr di sere i argjentins mi àn fat sercjâ fernet cun coche. al sa di midisine
Etichetis: Argjentine, drinks, musiche, seradis, timp, universitât
Subscriure's a: Missatges (Atom)


text:
Il
guvier de Galizie e chel di Castilie e León a àn sotscrit un
acuardi par miorâ il protocol gjenerâl di colaborazion par promovi
il galizian inte regjon leonese dal Bierzo là che e vîf une
comunitât che e fevele cheste lenghe. Tra i prins pas di chest
acuardi si varà une campagne par invidâ i gjenitôrs a sielzi pai
lôr fîs l’insegnament dal galizian. Vie pal an scolastic 2014 –
2015 a son stâts sù par jù un miâr i fruts des scuelis primariis
e secondariis di prin grât che a àn studiât il o par galizian.
Font:
Lingua.gal,
10/03/16


text:
Lis autoritâts di Skopje, capitâl de
Macedonie, a àn tacât l’esam des propuestis fatis indenant dai doi principâi
partîts albanês (la Union Democratiche pe Integrazion, che e fâs part de
coalizion di guvier, e il Partît Democratic dai Albanês, che al è ae oposizion)
par che il non di une cincuantine di stradis de citât al vegni dedicât a
personaçs o a sîts impuartants pe comunitât albanese, tant che l’eroi nazionâl
Skanderbeg o il scritôr Ismail Kadare. Il cambiament dai nons al jentrarès
intun procès plui larc che al ponte a mudâ la viere mape dai nons de citât che
in buine part e rimonte ancjemò ai agns che la Macedonie e jere part de
federazion jugoslave. Lis autoritâts di Skopje a somein prontis a doprâ nons di
personaçs albanês, pûr che a vedin un valôr positîf ancje pai macedons.
Font: Balkan Insight,
05/03/12


text:
La
organizazion A Mesa pola Normalización Lingüistica e à ricevût
vie pal 2015 pôc mancul di dusinte denunciis di episodis là che si
à impedît o pidimentât il dirit di doprâ la lenghe galiziane.
Intal 51% dai câs si trate di problemis saltâts fûr intai rapuarts
cu lis aministrazions publichis: plui de metât cun riferiment ae
Comunitât autonome de Galizie e il rest cun uficis galizians de
aministrazion statâl e cun ents locâi. Par chel che al rivuarde
invezit i sogjets privâts che a davuelzin un servizi di interès
public o lis realtâts economichis plui grandis, lis segnalazions a
àn interessât massime Gas Natural-Fenosa, Abanca, Audada, Ikea e
Vueling.
Font:
La Voz de Galicia,
14/12/15


text:
La
organizazion Bretagne Réunie e l’Institut Culturel de Bretagne a
àn scrit ae Unesco par denunciâ lis manipolazions e lis
falsificazions storichis e culturâls puartadis indenant des regjons
aministrativis dal Paîs de Loire e dal Centri, intune cu la sezion
UNESCO de Val de Loire. La valade de Loire cui siei cjistiei e il so
patrimoni storic e culturâl e je ricognossude tant che patrimoni de
umanitât, ma no je la prime volte che cui che al varès di gjestî
chest sît a ‘nt slargje i confins par cjapâ dentri lûcs tant che
Naoned / Nantes che no dome a son fûr de aree ricognossude, ma dal
pont di viste storic, linguistic e culturâl a fasin part de
Bretagne. Di chi la domande ae dirigjence de UNESCO di meti man ae
cuistion, no dome par vie de scoretece di chestis azions, ma ancje
parcè che lis stessis a van a incressi lis politichis di
snazionalizazion in at cuintri de Bretagne.
Font:
Bretagne Réunie, 30/04/14


text:
La Aleance
Democratiche dai Ongjarês in Romanie (RMDSz), partît di riferiment
de comunitât magjare che e vîf ta chest paîs, e à domandât di
inviâ des riformis costituzionâls che a incressin la autonomie
linguistiche e culturâl des comunitâts di minorance e che a
permetin la nassite di regjons autonomis ta chês areis là che la
maiorance de popolazion e parten a minorancis nazionâls. La ocasion
par fâ indenant chestis domandis e je stade chê dal congrès dal
partît che si è tignût ai 25 di Mai a Csíkszereda / Miercurea
Ciuc, dulà che a àn partecipât no dome i rapresentants dai partîts
di maiorance e di oposizion de Ongjarie, ma ancje il prin ministri
rumen Victor Ponta. Plui o mancul il 7% de popolazion de Romanie al
parten ae comunitât ongjarese, concentrade in particolâr inte part
de Transilvanie clamade Székelyföld che si volarès fâ deventâ
une regjon autonome cul ongjarês tant che lenghe couficiâl. I
rapresentants de comunitât magjare a domandin ancje di gjavâ il
riferiment costituzionâl ae Romanie tant che “stât nazion” par
ricognossi invezit la pluralitât linguistiche e nazionâl dal paîs.
Pal prin ministri Victor Ponta nol sarà facil cjatâ il consens di
une maiorance parlamentâr suficiente par otignî chestis modifichis
de costituzion, ma si lavorarà par cirî une soluzion il plui
pussibil condividude.
Font:
Politics.hu, 26/05/13; Balkan Insight, 27/05/13


text:
Cul
passaç al digjitâl intes isulis Baleârs si à gjavât la
pussibilitât di viodi doi canâi televisîfs par catalan (3/24 e
C33). Une decision che il guvier de comunitât autonome, cumò intes
mans de diestre spagnoliste, al à motivât cun resons tecnichis. Al
è zaromai di mês però che la organizazion Obra Cultural Balear al
à fat cognossi al esecutîf une soluzion compatibile cul gnûf
sisteme televisîf che e permetarès di viodi chei e ancje altris
canâi par catalan. Par poiâ la propueste de organizazion, centenârs
di personis si son dadis dongje ai 2 di Avrîl a Palma ancje cu la
partecipazion di rapresentancis dai partîts di oposizion. Tal câs
che il guvier nol torni sui siei pas, Obra Cultural Balear e domande
a dutis lis fuarcis politichis che a parteciparan aes prossimis
elezions di impegnâsi denant dai citadins par tornâ a garantî la
vision des dôs televisions. La lôr disparizion, di fat, e va a
smiezâ la za piçule ufierte televisive inte lenghe proprie des
isulis.
Font:
El Mundo,
02/04/15


text:
Nol è mai masse tart. L’insegnament dal “maestro Manzi” lu fasìn jessi bon ancje pal nestri blog e cussì, cuntune setemane abondante di intart, o tornìn a fevelâ di sport e intal specific di balon feminin.
In cheste dissipline, inte massime serie taliane, il Friûl al è rapresentât di trê scuadris: Tavagnà, Cjasielis e Pordenon. Ae fin dal campionât 2012/2013 dutis trê a àn mantignût la lôr presince in serie A, là che lis cjatarìn ancje pe stagjon che e ven.
Cun di plui il Tavagnà al è rivât secont in classifiche e duncje al vuadagnât un puest in Champions League. Ma no je finide achì: il 1n di Jugn a Forlì lis zuiadoris vuidadis di Marco Rossi a àn vinçût 2-0 la finâl di Cope Italie cuintri dal Bardolino.
Nol è dome l’Udin di Di Natale e Guidolin.


text:
Serbie: apel dal Consei de Europe pe tutele des minorancis
Intune risoluzion fate buine dal Consei de Europe si domande ae Serbie di fâ di plui par combati la discriminazion cuintri dai rom, dai rumens e dai arumens che a vivin intal so teritori. Intal document si domande in particolâr di fâ buine une leç cuintri de discriminazion e di garantî a chestis comunitâts minoritariis dai organisims rapresentatîfs istituzionâi. E ven, invezit, judicade avonde buine la situazion inte Vojvodine, regjon plurinazionâl dal stât serp là che e vîf ancje une gruesse comunitât ongjarese.
Font: Divers.ro, 02/10/08


text:
Joibe ai 01 Setembar, h 00:00
LAssociazion Culturāl Colonos e ą metūt fūr il bant par la tierce edizion dal concors Colonos Open Call, cun chź di promovi la ricercje artistiche da la gnove gjenerazion intun confront di esperiencis tra artiscj dal nestri teritori e chei cha operin in altris ambits gjeografics e culturāi. I partecipants under 29 a son stāts stiēāts a misurāsi cul titul Larte attraversa i confini, tal contest tematic plui gjenerāl di Avostanis su la realtāt dai migrants.
Une comission e ą stazāt lis oparis in concors e e ą sielzūt chescj autōrs: Irene Fenara (26 agns, Bologne), Elena Grossi (24 agns, Montecchio Emilie), Nora Gutwenger (27 agns, Viene), Maurangelo Quagliarella (28 agns, Molfete) e Rob Van den Berg (24 agns, Rotterdam). Cumņ i zovins artiscj si cjatin li dal Agriturisim Ai Colonos intune residence di cualchi zornade, cuant a varan mūt di cognossisi, incuintrāsi, confrontāsi e lavorā insieme pal alestiment di une mostre coletive.
joibe ai 28 _ h 21:00
Leture seniche
vinars ai 5 _ h 21:00
Inaugurazion mostre
lunis ai 8 _ h 21:00
Film-documentari
Dai turcs tal Friūl ai turcs in Europe
joibe ai 11 _ h 21:00
Incuintri cun Philippe Daverio
joibe ai 18 _ h 19:00
Concert tal Templi Vegjetāl
domenie ai 21 _ h 21:00
Concert-spetacul
Provis viertis di culture furlane
joibe ai 25 _ h 21:00
Varietāt culturāl
Lā vie di lą (Furlans da lEurope da lEst)
lunis ai 29 _ h 21:00
Documentari-dibatit
joibe ai 1 _ h 00:00
Residence artistiche
joibe ai 1 _ h 21:00
Serade multimediāl
sabide ai 3 _ h 21:00
Inaugurazion da la mostre
martars ai 6 _ h 21:00
Serade di poesie
Associazion culturāl Colonos
v. Zuan di Udin, 8
33050 Vilecjasse di Lestize (Ud)
info@colonos.it
Agriturisim ai Colonos
www.aicolonos.it
tel 0432 76 49 12
tel 0432 76 49 03
mob 342 0803361
agricolonos@cheapnet.it


text:
Lengaç
Il Lengaç al è chel insiemit di segnâi e simbui che cun lôr l'om e i animâi a rivin a comunicâ fra di lôr. Carateristiche dal om e je la capacitât si doprâ il lengaç verbâl e rivà cussì a esprimi ancje sintiments e concets astrats. Il Lengaç al à condizionât la evoluzion dai prins oms che àn vût dai cambiaments fisiologjics in bocje, tes cuardis vocâls e te part dal çurviel che covente par fevelâ, che i àn permetût di miorâ la capacitât e la abilitât di emeti suns.
Caratteristichis dal lengaç[cambie | modifiche il codiç]
Il lengaç nol è dome un sisteme di simbui ma al à ancje un sisteme di regulis par doprâju che si clame gramatiche. La sience che e studie il lengaç dal om si clame lenghistiche. Ancje i animâi a doprin dai lengaçs par comunicâ fra di lôr. Par cualchi gjenar di animâl plui evolût, come ciertis simiis, si à une semantiche e une sintassi avonde complesse.
Lengaçs artificiâi[cambie | modifiche il codiç]
I lengaçs artificiâi a son stâts inventâts dal om par particolârs necessitâts. O vin tant lengaçs che varessin voie di deventâ lenghis internazionâls sicu l’esperant, che lengaçs inventâts in ambit matematic o informatic. In ducj i câs si àn dai sistemis di simbui e des regulis di gramatiche.


text:
D
Il D(di) al è il cuint segn dal alfabet furlan.
Tabele dai contignûts
Storie[cambie | modifiche il codiç]
Il simbul de letare al derive dal alfabet semitic Dalet, che probabilmentri e stave a significâ un pes o une puarte. In chest alfabet, e di conseguence tai alfabets grêc e latin, il simbul al jere pronunciât /d/, invezit tal etrusc al jere un sun superflui, ma dut câs mantignût.
La letare minuscule, d, e derive di chê maiuscule, svilupade gradualmentri dal ûs de grafie a man.
Altris significâts dal D[cambie | modifiche il codiç]
Chimiche[cambie | modifiche il codiç]
- D al è il simbul dal deuteri
Fisiche[cambie | modifiche il codiç]
- D al è il simbul de diotrie
Matematiche[cambie | modifiche il codiç]
- D al significhe 500 te notazion matematiche latine
Medisine[cambie | modifiche il codiç]
Metrologjie[cambie | modifiche il codiç]
- d al è un prefìs ch'al stâ a significâ 1/10
Musiche[cambie | modifiche il codiç]
- D al è la note musicâl re pe notazion doprade tai pai di lenghe inglese o todescje
Traspuarts[cambie | modifiche il codiç]
- D al è la targhe automobilistiche internazionâl de Gjermanie


text:
Vuê o soi tornade te materne di Rives pe seconde lezion dal laboratori e cui piçui o vin fevelât inmò di dinosaurs cui... Gnognosaurs!
Cul jutori dai simpatics animaluts di Dree Venier o vin imparât a colorâju e a dissegnâju, e o scuen dî di vê scuviert dai piçui artiscj! :)
Mi à fat ancje plasê vê viodût che i frutins si visavin ancje di ce che o vevi fevelât chê altre volte, de nassite dai animâi preistorics, di cemût che a jerin fats e di cemût che si clamavin! Segn che chest laboratori ur plâs e ur stimole la fantasie. Cualchidun di lôr vuê al à ancje volût spiegâmi lis robis par furlan :)
Un gracie a Dree Venier pe disponibilitât


text:
Su propueste dal assessôr pe culture, Roberto Molinaro, la Zonte regjonâl e à nomenât vuê i siei rapresentants intal Consei di Aministrazion de Agjenzie Regjonâl pe Lenghe Furlane (ARLeF). Si trate di Lorenzo Zanon, indicât tant che president, e po di Simone Bressan, Fabiana Castellarin, Paolo Paron, e Vittorio Zanon.
Cumò al coventarà ancjemò un pôc di timp par ducj i passaçs burocratics che si à bisugne par puartâ insom il passaç di consegnis. Dut câs, come Comitât 482, ur fasìn bielzà i nestris auguris pe lôr gnove incarghe e pal lavôr che ur spiete.
No nus somee just di fâ coments su lis personis sielzudis vuê de Zonte, dal moment che dome cuant che si cjatarìn denant des decisions dal gnûf CdA de ARLeF si podarà dâ dai judizis. O sperìn dome di podê cjatâ cun lôr chê stesse disponibilitât a confrontâsi e chê stesse condivision des bataiis di puartâ indenant che o vin vût cul president de ARLeF in scjadince, Lorenzo Fabbro (te foto), che o profitìn par ringraziâ pal so impegn e pal lavôr fat.
Cumò al coventarà ancjemò un pôc di timp par ducj i passaçs burocratics che si à bisugne par puartâ insom il passaç di consegnis. Dut câs, come Comitât 482, ur fasìn bielzà i nestris auguris pe lôr gnove incarghe e pal lavôr che ur spiete.
No nus somee just di fâ coments su lis personis sielzudis vuê de Zonte, dal moment che dome cuant che si cjatarìn denant des decisions dal gnûf CdA de ARLeF si podarà dâ dai judizis. O sperìn dome di podê cjatâ cun lôr chê stesse disponibilitât a confrontâsi e chê stesse condivision des bataiis di puartâ indenant che o vin vût cul president de ARLeF in scjadince, Lorenzo Fabbro (te foto), che o profitìn par ringraziâ pal so impegn e pal lavôr fat.


text:
Premi Nobel
I Premis Nobel a forin creâts seguint lis volontâts che si cjatin tal testament di Alfred Nobel, inventôr de dinamite. La lôr funzion e je chê di premiâ personis che si son distintis in mût particolâr in cualchidun dai cjamps interessâts.
La prime cerimonie di assegnazion dai Premis e fo tal 1901, inte Academie Reâl di Musiche di Stocolme, in Svezie. La premiazion e ven fate dal re di Svezie, e al premiât, dongje di une medae, e ven assegnade la somme di 10 milions di coronis svedesis, pôc plui di 1 milion di Euros, cul fin di dâ une sigurece ai premiâts e judâju a puartâ indevant i lôs studis.
I diviers cjamps di assegnazion dai premis a son:
- fisiche, decidude de Academie reâl des siencis svedese
- chimiche, decidude de Academie reâl des siencis svedese
- midisine o fisiologjie, decidût dal Istitut Karolinska
- leterature, decidût de Academie svedês
- pâs, decidût dal Comitât Nobel norvegjês dal Parlament norvegjês
- economie, creât tal 1968 de Banche centrâl svedês (Sveriges Riksbank); uficialmentri si clame Premi banche di Svezie par lis siencis economichis in memorie di Alfred Nobel
La consegne dai premis e cole ogni àn ai 10 di Dicembar, aniversari de muart di Alfred Nobel, a Stocolme, in Svezie, fûr che il premi pe pâs che al ven consegnât a Oslo.
Altris premis[cambie | modifiche il codiç]
La mancjance di un premi pe matematiche e je chê plui evidente; un grum di ipotesis a son stadis fatis sul parcè di chest fat, e la conclusion plui probabil è je che probabilmentri Alfred Nobel nol jere interessât a cheste materie. Par chest a son stâts creâts altris premis, come la Medae Fields e il Premi Abel pe matematiche, il Premi Pritzker pe architeture o il Premi Turing pe computazion.
Leams esternis[cambie | modifiche il codiç]
- Fondazion Nobel (inglês)
- (inglês) Fondazion Nobel norvegjês (Nobel pe pâs)
- (talian) Nobelpreis.org


text:
Il blog di Internazionalitari al nas di une trasmission di Radio Onde Furlane e al fevele, cuntun tai nazionalitari, des nazions cence stât e des minorancis nazionâls de Europe.
05/10/07
Zonte 02 07 freebatasuna
Paîs Basc: impresonade la dirigjence di Batasuna
Vie pe gnot dai 4 di Otubar la polizie spagnole e è arestât la dirigjence dal moviment indipendentist basc Batasuna intune operazion che si è davuelte tra Olaberria e Segura (che e je stade dal dut isolade intant de azion di polizie). Lis personis impresonadis a son: Rufi Etxeberria, Joseba Permach, Mikel Zubimendi, Imanol Iparragirre, Xabier Albisu, Egoitz Apaolaza, Iban Berasategi, Angel Elkano, Juan Joxe Petrikorena, Marisa Alejandro, Aner Petralanda, Ana Lizarralde, Joana Regueiro, Ibon Arbulu, Patxi Urrutia, Jon Garai, Juan Cruz Aldasoro, Arantxa Santesteban, Asier Arraiz, Maite Diaz de Heredia, Maite Fernandez de la Bastida, Haizpea Abrisketa, e Jean-Claude Agerre. Chest impresonament massîf si zonte ai arescj di diviers rapresentants di prin plan dal moviment de çampe indipendentiste basche che si vevin vût ta chescj mês, a tacâ di chel dal puartevôs di Batasuna, Arnaldo Otegi, par rivâ a chei metûts in vore tes ultimis zornadis come tal câs di Joseba Alvarez (membri dal diretîf di Batasuna), Oihana Agirre (une des dirigjentis de organizazion Askatasuna), e Asier Tapia (un dai referents dal setôr zovanîl dal moviment indipendentist basc). L’unic dirigjent di Batasuna che nol è stât arestât intant de operazion di polizie al è Pernardo Barrena, che si cjatave a Iruñea / Pamplona par altris impegns politics. Simpri te serade dai 4, lis fuarcis di polizie a àn blocât ancje l’acès ae sede di Donostia dal partît indipendentist EHAK par une percuisizion. Daûr de operazion al è un ordin dal judiç Baltasar Garzón, ma za tes zornadis stadis la stampe spagnole e veve riferît la intenzion dal guvier di Madrid di inviâ une gnove azion repressive cuintri dal moviment de çampe indipendentiste basche. Come a dî che il mandant vêr par chescj arescj al è rivât dret dal guvier spagnûl vuidât dal prin ministri socialist José Luis Rodríguez Zapatero.
Cheste – e je la vôs compate che si jeve de çampe nazionalitarie basche – e je une declarazion di vuere al progjet indipendentist. Pal segretari gjenerâl dal sindacât nazionalitari LAB, Rafa Díez, si trate di operazions judiziariis dal dut arbitrariis che il lôr fin unic al è chel di criminalizâ e perseguitâ l’indipendentisim basc. Il sindacât al à clamât dongje par joibe che e ven une zornade di proteste. La presidente di Eusko Alkartasuna, Begoña Errazti, e à condanât cun fuarce cheste operazion che – e à zontât – e puarte indenant la stesse politiche di criminalizazion des ideis puartade indenant sot dal guvier Aznar. Il moviment nazionalitari Aralar al à fevelât di barbarie politiche e judiziarie, al à domandât la liberazion di ducj i arestâts e al à dite che une democrazie vere no criminalize lis ideis. Une condane dai arescj e je rivade ancje dal assessôr pe justizie de Comunitât Autonome Basche, Joseba Azkarraga, che al à fevelât ancje di operazion cun finalitât eletoralistiche. Un judizi negatîf su la operazion al è stât dât ancje dai dirigjents di Ezker Batua (la sezion basche di Izquierda Unida). Plui clipe la prime reazion dai rapresentants dal PNV.
Par denunciâ cheste operazion e par domandâ la liberazion dai arestâts si à inviade daurman ancje une campagne su internet inviade dal blog www.free-batasuna.blogspot.com . Il manifest de iniziative al è curt e sempliç:
“Denant dal arest di une vincjine di rapresentants de çampe indipendentiste basche, o vin inviât une campagne di denuncie. Se tu sês dacuardi cul manifest, dati dongje ancje tu. Baste meti un post tal to blog, tai messaçs istantaniis, te pueste eletroniche, su Myspace, su Fotolog, o v.i. cu la peraule freebatasuna.
Manifest: Par une soluzion democratiche, lis peraulis a son di masse: freebatasuna .”
(Font: Gara, 05/10/07)
2 commenti:
- Jaio ha detto...
-
Forsit nus volarès un tic di sanc basc par fâ saltâ cualchi cjadrê.
Nancje i romans no son rivâts a fâiu cjacarâ un'âltre lenghe. Altro che nô...
- 09/11/07, 18:53
- triku ha detto...
-
Come che al à dite cualchidun, i bascs a son i plui antîcs resistents de Europe...
Dal sigûr a varessin tantis robis ce insegnânus, ma forsit o sin nô che o vin pocje voie di imparâ. ;)
In ogni câs, benvignût Jaio e auguris pal to blog che al è une vore vivarôs.
- 19/11/07, 16:56


text:
Daûr di un
studi fat di un ricercjadôr de universitât di Oxford al ven fûr
che, intal stât spagnûl, la lenghe plui doprade par svilupâ
Wikipedia e je il catalan. Cun di fat, dai articui scrits ogni an par
inzornâ cheste enciclopedie libare disponibile su la rêt, 35 mil a
son scrits par catalan e 19 mil par spagnûl. Al pues sucedi che la
lenghe di un stât no sedi la plui doprade par scrivi i articui che
si cjatin su Wikipedia, ma par solit chest al sucêt parcè che si
tint a doprâ lenghis di comunicazion plui dopradis tant che inglês
o francês; al è ce che al sucêt, par esempli, in Gjeorgjie e in
Ucraine. Che une lenghe minorizade e superi la lenghe di stât, al
sucêt però dome cul catalan. Inte ricercje si spieghe a clâr che
in nissun lûc dal mont si pues cjatâ une visibilitât cussì alte
par une lenghe che no je tra lis plui feveladis.
Font:
Generalitat de Catalunya, 06/11/12


text:
A cressin
lis protestis in Serbie pes politichis metudis in at de plui part dai
stâts europeans par chel che al rivuarde i sfolâts scjampâts dal
Cossovo par vie de vuere. Lis stimis a fevelin di almancul 200 mil
personis, e tra di lôr cetancj rom, che in Serbie a vevin otignût
il status di sfolâts. Cui agns une buine part di chescj sfolâts e
veve lassât la Serbie par trasferîsi in altris stâts europeans;
cumò però, a front de evoluzion de situazion in Cossovo, no ur
ricognossin plui il status di sfolâts e a son daûr a “rimpatriâju”.
Il fat al è che, ancje chei stâts che a àn ricognossût la
indipendence dal Cossovo, invezit di fâ tornâ i sfolâts ta chest
paîs ju mandin in Serbie. Daûr des stimis il 60/70% di lôr a son
rom. Pai guviers si trate di une cuistion legâl e no politiche, dal
moment che la plui part di lôr e à documents dâts fûr ancjemò de
Federazion jugoslave. Il probleme però al è ancje di nature
umanitarie viodût che, cemût che e segnale la organizazion Amnesty
International, lis autoritâts cossovanis no àn lis risorsis
economiche e nancje la volontât politiche par assisti i sfolâts che
a tornin. I serps a lamentin però la ipocrisie dai guviers de UE che
di une bande a ricognossin il Cossovo, ma di chê altre no vuelin lis
consecuencis di chest ricognossiment. Par chest, a disin, fintremai
che la situazion no varà cjatât une soluzion dal pont di viste
juridic e umanitari i stâts de UE a àn di blocâ il procès di
espulsion dai sfolâts. Sul sfonts, ancjemò une volte, si palese il
disinterès di ducj i sogjets pai dirits des comunitâts rom.
Font:
Balkan Insight, 20/07/12


text:
Piruçâr
- Non furlan:Piruçâr, o ben Perâr, o Perarie
- Non sientific: Pyrus communis L.
Il Piruçâr salvadi, divignince primarole di dutis lis formis coltivadis, al è origjinari, tant che il Melâr, da l'Asie e da l'Europe: in Americhe sigurementri la coltivazion e je rivade plui tart.
Par che che al inten la Furlanie, piruçârs si ju cjate sedi tal plan sedi tai sîts di mont e in plui varietâts.
Il Piruçâr, alt insin a cuindis metris, si preferìs pal plui in forme ricolte, scuasit coniche. Il tronc al à la stiele grise scure che si creve in scais cuadradis.
Lis fueis di colôr verdon marcât su la part sore vie, a son ovais, o ben ancje a ponte, e furnidis di un mani lunc. I flôrs, in çufs, a vegnin fûr sul scomençâ de vierte prin des fueis, a son blancs, a cinc pics, e si svilupin in pome, compagn dai mêi.
La pome al è il piruç o ben la piruce.
I piruç si diferenziin dut câs par vie che a an forme slungjade a polpe granulôse.
Al contrari di ce che al sucêt tes cualitâts coltivadis, lis pomis, tal perâr salvadi, a restin dilunc duris e legnosis.


text:
网站简介:A multiplatform and multilingual office suite and an open-source project. Compatible with all other major office suites, free to download, use, and distribute.
网站简介:Ripuarte une descrizion dal andament meteorologjic su le regjon. Stazions meteo, situazion gjenerâl, previsions, boletins meteo.
网站简介:Le prime enciclopedie dute in marilenghe.
网站简介:Gnovis, supliments, libris, lenghe e grafie, dizionari.
网站简介:L'aziende e je organizade in doi distrets soci-sanitaris e in trê struturis dipartimentâls unichis a nivel aziendâl: il Dipartiment di Prevenzion, il Dipartiment pe Salût Mentâl, e il Dipartiment pes Dipendencis. Informazions utilis, servizis pal citadin, cjarie e contats.
网站简介:L’obietîf al è chel di svilupâ une culture di atenzion e orientament viers dal citadin cuntune rêt di comunicazion e integrazion cui professioniscj de sanitât, di mût che i servizi ufierts a corispuindin a chês che a son lis dibisugnis reâls dai utents.
网站简介:[Trep di Cjargne, UD] La television private presente programs e documents filmâts: Il notiziari de Cjargne, la cjanive, imparin il furlan.
网站简介:La storie, la nature, le tradizions e la societât da Cjargne. Dut cu lis contribût dai visitadoris.
网站简介:Pagjine di supuart par doprâ il furlan: Letaris furlanis facilis (â Ê Ç e compagnie), Coretôrs ortografics pal furlan, Dizionaris par Aspell, Ispell, Myspell/OpenOffice, Coretôr ortografic on line (al covente Java), alc sul Grant Dizionari Bilengâl Talian-Furlan.
网站简介:Istruzion gjenerâls pe instalazion, disinstalazion e ûs de tastiere furlane.
网站简介:Cinc poetis presentin i lôr libris.
网站简介:Associazion cence fins di vuadagn, cjossolin tal timp libar, si cjatin plui o mancul une volte par setemane cun chê di organizâ e progjetâ alc di seri.
网站简介:Il libri al è une racuelte di poesiis scritis cul cûr di Rine Peressotti Paolini.
网站简介:Friûl Vignesie Julie: Autoris e poesiis. Traduzion in talian e inglês cul test origjinâl in face.e.
网站简介:Presente cjiants tipics cun une traduzion in talian cul test origjinâl in face.
网站简介:L'Istitût di Studis Romanics li de Facoltât di Filosofie de Universitât Carli IV di Praghe al à rignuvît i studis furlans vierzint i cors di lenghe furlane.
网站简介:Oversees major programs in protecting human rights and implementing international rights agreements. Includes activities, publications and media centre.
网站简介:Al propon lezions di storie, tradizions, economie, gjeografie, flabis e liendis. Questionari par esercizi.
网站简介:Su cheste pagjinute o podês discjamâ un computer game dut par furlan, forsit il prin. Il zûc si clame C-evo e al somee tant a civilization. Il zûc al è a gratis e al è stât voltât in tantis lenghis.
网站简介:Chest al è il sît de modificazion furlane di Firefox, là ch'o podês cjatâ il language pack par trasformâ Firefox in Firefox Furlan.
网站简介:Fotoglossari par furlan di peraulis vulcanologjichis. Lis fotos ilustrativis a son stadis sieltis, dulà pussibil, fûr da lis risorsis origjinâls di Stromboli online. I tescj son voltâts par furlan di Roberto Carniel intun progjet dal CIRF de Universitât di Udin te grafie uficiâl de lenghe furlane.
网站简介:Presente informazion storichis sul comun.
网站简介:Dizionari multilengâl: Furlan, Talian, Slovene, Todesc, Inglês, Spagnûl, Francês.
网站简介:Poesiis sieltis di Ermes di Colloredo in dialet furlan.
网站简介:Sito ufficiale dell'amministrazione provinciale.
提供中文网站Alexa排名查询,网站流量查询,网站访问量查询,网站页面浏览量查询服务.
Html标签检测 Http接口测试 Html特殊符号 正则表达式生成 Css在线编辑 网站安全检测 查看网页源代码 在线字符统计
MD5加密 Js代码混淆 Escape加/解密 Js/Html格式化 Url16进制 Js混淆压缩 Url加/解密 文字加/解密
Unicode Html/UBB Unix时间戳 UrlEncode NATIVE/ASCII 二维码生成 UTF-8编码 HTML/JS转换


text:
Il Partît de Union (Sambandsflokkurin), espression principâl dal centri diestre unionist che al vuidave la coalizion di guvier, al à pierdût cuasi il 6% dai vôts e doi parlamentârs e si ricjate cumò cul 18,8% dai consens e 6 elets. Il partît plui votât al è stât invezit chel socialdemocratic (Javnaðarflokkurin), simpri di aree unioniste, che al à otignût il 25,1% dai vôts – il 7,3% in plui de volte stade – e al è passât di 6 a 8 parlamentârs. Al secont puest, cul 20,8% dai consens e 7 elets (+2,5% e +1 rispiet aes ultimis elezions), si è plaçât invezit il moviment Republiche (Tjóðveldi) che al rapresente la çampe indipendentiste. I indipendentiscj di centri diestre dal Partît dal Popul (Hin Føroyski Fólkaflokkurin) a àn pierdût il 3,6% dai vôts e 2 parlamentârs, ma cul 18,9% dai consens e 8 elets a son la tierce fuarce des isulis. Chei altris trê partîts in corse a àn otignût doi parlamentârs ognidun: i indipendentiscj liberâi di Progrès (Framsókn) a àn cjapât il 7% dai vôts, i autonomiscj dal Partît di Centri (Miðflokkurin) il 5,5% e chei dal Partît dal Autoguvier (Sjálvstýrisflokkurin) il 4%. La campagne eletorâl si è centrade massime sui temis economics (industrie de pescje e nivel de tassazion in primis), ma e reste vierte ancje la cuistion dai rapuarts cu la Danimarcje. A chest proposit, se si va daûr des percentuâls di vôt dai diviers partîts, il 47% dai faroês al è pe indipendence, il 44% al difint la union e il 9% al domande plui autoguvier.
Il blog di Internazionalitari al nas di une trasmission di Radio Onde Furlane e al fevele, cuntun tai nazionalitari, des nazions cence stât e des minorancis nazionâls de Europe.
18/09/15
Føroyar: sucès eletorâl de çampe unioniste e sovraniste
Il Partît de Union (Sambandsflokkurin), espression principâl dal centri diestre unionist che al vuidave la coalizion di guvier, al à pierdût cuasi il 6% dai vôts e doi parlamentârs e si ricjate cumò cul 18,8% dai consens e 6 elets. Il partît plui votât al è stât invezit chel socialdemocratic (Javnaðarflokkurin), simpri di aree unioniste, che al à otignût il 25,1% dai vôts – il 7,3% in plui de volte stade – e al è passât di 6 a 8 parlamentârs. Al secont puest, cul 20,8% dai consens e 7 elets (+2,5% e +1 rispiet aes ultimis elezions), si è plaçât invezit il moviment Republiche (Tjóðveldi) che al rapresente la çampe indipendentiste. I indipendentiscj di centri diestre dal Partît dal Popul (Hin Føroyski Fólkaflokkurin) a àn pierdût il 3,6% dai vôts e 2 parlamentârs, ma cul 18,9% dai consens e 8 elets a son la tierce fuarce des isulis. Chei altris trê partîts in corse a àn otignût doi parlamentârs ognidun: i indipendentiscj liberâi di Progrès (Framsókn) a àn cjapât il 7% dai vôts, i autonomiscj dal Partît di Centri (Miðflokkurin) il 5,5% e chei dal Partît dal Autoguvier (Sjálvstýrisflokkurin) il 4%. La campagne eletorâl si è centrade massime sui temis economics (industrie de pescje e nivel de tassazion in primis), ma e reste vierte ancje la cuistion dai rapuarts cu la Danimarcje. A chest proposit, se si va daûr des percentuâls di vôt dai diviers partîts, il 47% dai faroês al è pe indipendence, il 44% al difint la union e il 9% al domande plui autoguvier.


text:
Ai 14 e ai 21 di Març intal stât francês si son davuelts il prin e il secont turni des elezions regjonâls che cun passe il 54% des preferencis a àn dât la vitorie ae coalizion di çampe, vuidade dai socialiscj, e i àn consegnât dutis lis regjons de “France metropolitane” fûr che la Alsazie. Tra lis novitâts di chestis elezions o cjatìn lis listis di Europe Ecologie là che a jerin dentri i rapresentants di diviers partîts nazionalitaris o autonomiscj. Intal prin turni, chest cartel eletorâl al à vût une medie di passe il 12% di vôts e intal secont turni, cuasi pardut, si è dât dongje cun chês altris fuarcis di çampe di maniere che, in dì di vuê, si cjate inte coalizion di guvier de plui part des regjons. Ta cheste posizion e pues duncje puartâ indenant cun plui fuarce i siei obietîfs che a previodin ancje un aument dal podê des aministrazions locâls, un mudament dai confins regjonâi che a ‘nt rispieti la storie, e la promozion des lenghis minorizadis. Intes filis di Europe Ecologie a son stâts elets ancje 15 membris de Federazion des regjons e dai popui solidaris. Tra di lôr o cjatìn ancje un rapresentant dal Congrès Mondiâl Amazigh (o sei un berber) e un membri dal Moviment Regjon Savoie.
Font: Le Monde, 14 e 22/03/10; EFA, 23/03/10


text:
Ai 26 di Març al è jessût il prin numar di Gaelscéal, un setemanâl di plante fûr in lenghe irlandese. La riviste, cun 32 pagjinis dutis a colôrs, e va a cuvierzi ogni sorte di argoment: des informazions regjonâls a chês internazionâls, de educazion aes gnovis di costum, de economie al sport, cuntune atenzion particolâr par dut ce che al tocje il gaelic irlandês e i teritoris là che la lenghe e je plui fevelade. Il setemanâl al jes ogni vinars e si lu cjate intes ediculis di dute la isule. Il so sît internet al ufrìs contignûts in zonte e, plui indenant, si vûl insiorâlu ancje cun forum, blogs e altris spazis interatîfs pai letôrs e par ducj i interessâts.
Font: Gaelscéal; Gaelport, 18/03/10


text:
Ai 17 di Mai a jerin in 50 mil, daûr des cifris dai organizadôrs, a sfilâ pes stradis di Sant Jacum di Galizie (Santiago de Compostela) in difese de leç su la politiche linguistiche che il gnûf president dal guvier galizian, Alberto Núñez Feijoo, al à in progjet di cambiâ. La iniziative, promovude de organizazion “A Mesa pola Normalización Lingüística”, e je la plui gruesse che si à vude in Galizie in difese dai dirits linguistics. Intal so discors denant de int, il president di A Mesa, Carlos Callón, al à dite che bisugne fâi capî al guvier che al à il dovê di difindi e di promovi la lenghe proprie dal paîs, daûr di ce che al previôt il Statût di autonomie. Cumò i tocje a Núñez Feijoo di fâ la sô mosse – al à zontât Callón – e nô lu tignarìn di voli cun atenzion e se nol mudarà ande o tornarìn in place inmò cun plui fuarce. A condanâ la politiche che la gnove aministrazion di diestre e vûl meti in at pe lenghe, massime inte scuele, a son stâts ancje i rapresentants dal Partît Socialist e dal BNG (Bloc Nazionâl Galizian) che a àn acusât la Zonte regjonâl di volê meti in vore un “apartheid linguistic”. Núñez Feijoo al à declarât che al larà indenant cu la sô politiche cence abadâ a di une manifestazion che al definìs “politiche”. Dut câs, fintremai la Reâl Academie Galiziane, par solit une vore moderade, e à criticât in maniere clare i intindiments de aministrazion regjonâl in materie di politiche linguistiche.
Font: Galiza Hoxe, 17-19/05/09; Món Divers, 14/05/09


text:
Ai 6 di Mai dal 1999 i citadins scozês a vevin podût votâ pe prime volte par sielzi i lôr rapresentants intal Parlament de Scozie, istituzion tornade a meti in pîts daspò di trê secui di guvier diret di Londre. In chê volte la vitorie e jere lade ai laburiscj che a vevin otignût 56 deputâts (i nazionaliscj scozês a ‘nt vevin vûts 35). A dîs agns di chê date storiche, il guvier scozês al è cumò tes mans dal SNP (Partît Nazionâl Scozês) che al conte 47 deputâts, cuintri dai 46 dai laburiscj. Pal prin ministri scozês Alex Salmond, duncje, la Scozie si cjate vuê a jessi plui dongje de indipendence di ce che e je stade tai ultins 300 agns. Za doi tierç de strade pe indipendence a son stâts fats – al dîs Salmond – il prin tierç al è stât otignût cu la rinassite dal Parlament scozês, il secont cu la vitorie dal SNP e il tierç al rivarà cul referendum su la indipendence. Cun dut des dificoltâts de operazion, di fat, Salmond al spere ancjemò di rivâ a imbastî il referendum tal 2010. A tignî alt il morâl dai nazionaliscj al è massime l’ultin sondaç publicât dal Sunday Herald che ur da un vantaç tra i 10 e i 12 ponts percentuâi sui laburiscj.
Font: Món Divers, 04/05/09


text:
mercoledì 30 dicembre 2009
Cumò si bef ColaCola!
3 commenti:
- Jaio Furlanâr ha detto...
-
eh nó! Viôt che tal nord, dutcâs a Parigji e a Bruxelles, l'ûltin dí dal ant, il metro e i autobus a son gratuîts dute le gnot...Par chei che a an bevût:-)
- 30 dicembre 2009 12:20
- spirt di vin ha detto...
-
Ce biele idee.. Pusibil che tal nestri pais lis robis facilis come chiste samein cussì difficilis di fà.. Bon an!
- 1 gennaio 2010 20:56
- Jaio Furlanâr ha detto...
-
Si, a si puès tirâ vie le peraule ch'a si fâs scrivi. Baste sielgi di no metile. Se tu âs pôre di vê cualchi mone ch'al ven a rompi, a tu puès sielzi che i coment, prime di sei publicâts, e an di sei verificâts par te. Seno, a tu puès simpri scancelâ un coment che nol cji và. Mandi e cin cin par un bon inizi.
- 2 gennaio 2010 07:38


text:
Ancjemò
prime di jessi ratificade de assemblee dal ent, la propueste dai
conseîrs dal Sinn Féin e dal SDLP di meti prin il non par irlandês
e dopo chel par inglês intal logo che al identifiche il consei dal
distret di Newry, Mourne e Down (Ceantair an Iúir, Mhúrn agus an
Dúin), in Irlande dal Nord, e je za deventade un câs politic. I
rapresentants dai partîts unioniscj, di fat, a son saltâts sù
acusant la propueste di “setarisim culturâl” e i doi partîts
che le àn fate indenant di doprâ la lenghe irlandese come “une
arme par umiliâ la comunitât unioniste”. Acusis che i conseîrs
de comunitât nazionaliste irlandese a refudin in non de avualiance
dai dirits di cui che al à il gaelic irlandês tant che lenghe
proprie e ricuardant che une sielte dal gjenar no dome no gjave la
version inglese dal non dal consei, ma nol dinee nancje a di nissun
il dirit a doprâ cheste lenghe, contrari di ce che par solit a fasin
cul irlandês i unioniscj là che a son maiorance.
Font:
BBC,
18/02/15


text:
8 di Avrîl
Il 8 di Avrîl e je la 98° zornade dal Calendari Gregorian, (la 99° se l'an al è bisest). A mancjin 267 zornadis pe fin dal an.
Tabele dai contignûts
Acjadiments[cambie | modifiche il codiç]
In Friûl[cambie | modifiche il codiç]
Vie pal mont[cambie | modifiche il codiç]
- 217 - L'imperadôr roman Caracalla al ven copât dal prefet des Vuardis pretorianis, Marcus Opellius Macrinus, che al cjape il so puest
- 1513 - L'esploradôr Juan Ponce de León declare la Floride un teritori de Spagne.
- 1957 - Al ven tornât a vierzi il cjanâl di Suez.
- 2005 - Funerâi di pape Zuan Pauli II.
Nassûts vuê[cambie | modifiche il codiç]
- 1938 - Kofi Annan, secretari gjenerâl des Nazions Unidis.
Muarts vuê[cambie | modifiche il codiç]
- 1492 - Lorenzo de' Medici, siôr di Florence (n. 1449)